url: =Zion Nampi (Zionist) te'n Israel Gamthakdinng cih Tangko; H. Truman in Theihpihna pulaak, Daihna Nge\n2014 kum tunnu pahtawina ni tawh kituak in tagah abang Zomi te' tunnu Zogam ah zalenna ngahkik nading hamciamna mitkeuh sakding deihna in, Judah te pianna tunnu leitang ngahkik tangkona konghawm sawn hi.\nTel Aviv, Palestine, Saturday, May 15 – Palestine kuampi sungah British Thusa sepna(mandate) a tawp zankim hun aa kipan in Judah Nampi Gam (The Jewish state), leitungah suahtakna a thak liklek ngah in, a minpi dingin ISRAEL GAM (State of Israel) kici dinghi.\nHih gamthak dingkhiat vai a awilo USA nangawn in, thakhat thu in theihpihna hong tangko vatciang in, buluhkik dingaa kithawi Arab gamveng te langdo pih dingin huhngen aa tangko kei pawlkhat leh UNO nangawn hong khuadaakvat zawzen hi.\nZomi khang tangthu mangsia uipi in honggaihsak bangkek hunsia kawmkaalpan in lamet huai hunpha sungah hong khanglovat tawh kibang phial cihtheih, leitung ah a vanglian leh a thahatpeen USA in leitungbup kipawlna gam bangkua sungah hong tualtangsak ciangin dah leh patauhna teng hiuhmuutkeek hongbang zuahmah cihi.\nNitaklam nai 4 hun in, Gam thusapi masa pen leh Nampi Vaipua kipawl makaipi pu David Ben-Gurion tungpan in, gamthak tangko na daitak leh lungngai tak in hongtangko ciangin huihnunglai nangawn din’khawl phialleh kilawm hi. Mipi sungah nuntaakna thak hong kibuaksuk bangkeek ahih kawmkaal ah, thau ging, thauvui khu tawh ki lazo suahtaakna ahihmah bangin lungleng khuangaihna zongh huihlak dimin zeel hi.\nA masa peen in Gam vaipua kumpi thak in 1939 Palestine Laikang Dal (Palestine White Paperof 1939) kici Judah peemtaa te leitang neihtheihna gaakcipna thukhun beisiang masa sak hi.\nGamthak tangko na sungah kumpi in, “Judah te gamthak lamna panpih ding leh leitunggam kipawlna phualpi ah hong lutsak un” ci-in UNO ahzongh thum masa uhhi.\nTangkopi na ah: Gamveng khempeuh leh mipi khempeuh tungah daihna/Lungnopna leh ki itna khut kongkhak uhhi, nuamtak khuasa khawm in a suakta Judah gamthak tawh mual suakkhawm liailiai ni. Middle East/ Ur khua pan kipan ih pu Ham nautualkaihna gamteng lamthak nading leh gamdaihna lamthak kiknading in Israel gam in theihtawp suahin kongpang dinguh hi.\nGamluahkik na leh khaangtoh na leh kh~angtampi hanciam in Israel luahkik nading/ the redemption of Israel sunmang tangtung kik na thu, leitungbup Judah te tungah tangko in cialna ka hongnei uhhi.\nTangkopi pawi hunpen simtham takin kigeel in, hun kipat masiah lengla zahtak leh thupuak palai zalom khatval losiah in theikhollo uhhi. Zinmang pawl nangawn in pawi munding suangkang inndawlnih sangaa, Tel Aviv ah kilam khutsiam kivak lahna innpi/ Tel Aviv Museum of Art ah hun kibawl ding ahihlam pen hun kipatma minute 10 ciangbek in kizasak pan hi. A tungah David Aksipi a tuang gam dialkaii kikhai, a nuai ah Paletine kuam Judah pahtawi pia pawl/ guard of honor of the Haganah te’ kigual uhhi.\nKhawkzum makaipi/ minister leh kumpi vaisai milian te hong sungtang ciang un, thupuak lamsai te, Limding/ limpai(media) manbu meiphia ziahizah kawmkaal ah mihonpi awng ziahziah uhhi. Daihna keempawl/ security kiseh danzongh paubanglo hi. Sten thausau/ kawlciang tawh munciteng leh innkhum tung nangawn ah gaal kivil sak hi.\nTangko na inndeipi sungaa kisuang dingin Judah khutsiam kiva te zep a kithehthang Judah minamte thuakkhakna leh nuamna limzeem laidalpi te kikhai hi.\nA tunglam aa kikhai meldum leh melkang puan kikhuikhawm gampi dialkaii kikal ah 1897 kumpek in Judah gamthak ding a geelmasa leigam pa ahi Theodor Herzl limlaakpi kikhai nuai ah, Gampi vaihawm khawkzum makai sawm le thum kigual in tu hi. Khawkzum makaipi te tutna veilam pangah minam vaihawm nasem milian tu in a vekun 37 pha uhhi. Pawlkhat bel Jerusalempan hong phaphei zolo uhhi.\nNitaklam nai4 a satphet in, vekin dingto in Gam/ Minampi lapi Hatikvah sakhawm hi. Mi khempeuh in lungsim leh kha tha tawh lawptak in sa ziahziah ahihman in maikaipi pu Ben-Gurion in tangkopi nalai hongsimkhiat ciangin kidai zopan hi. Tangkopi na lai a simgaihkhit ciangin tuahun laitak aa kisialhpih ding gamneilo mikhempeuh mi tawh liangko kikim zahtaakhuai gamnei mite hongsuak ta uhhi. Tuazawh ciangin, Paletine ah Judah gamthak kiphut in Israel ci’n min kivawh dinghi, a cihkhit phetin lungdam leh nuam in mihonpi awngziahiziah hi.\nLaikang dal thuneihna leh Leitang thukhun te beisiang hi cih tangko khiatkhit ciangin, tua laipi tungah pu Ben-Gurion in panin milian khempeuh in a zomzom in minkuih giitciat uhhi. A tawpna ah gampua vaisai khawmpi zum leh UNO tawh kizopna Judah palai in minkuih a giitkhit ciangin hunpi kizo tahi.\nHunpi mahial nading in tumging pawlin gam/minampi lapi tumin mi khempeuh dai dide in ki dingciat hi. Inn pualam ah mipi te kikawi, kibansah, kinam in nampi itna kisial kawmin dialkaii te huihlak ah lek ziahizah hi.\nBritish Thuneih hun abei lian zankim 11 pm aa suahtaakna tangko ding ahih hangin Sabbath ni kipan khinding ahihman in nai 4 a lolzaw in kitangko ahihi. U pa pu Shertok in a genkikna ah a zingciang lah Sabbath hita, Brittish thuneihna a beizawh leh gammthak phuhna kikal awngthawl sak nuamlo ahihman in hihbang in nai 4 lol in ki tangko khia hi cihi.\nSuahtaak tangko laipi sung thumasa ah, hih leitang pen pupa te luahsa Israel luahcilna panin tuni kikal tangthu leh tuhun kikal kigelh suk hi. A kilang zaw in, pu Herzl’ in pupa luahsa gam sunmang, 1917 Balfour tangko na in Jedah tuan pupa gam kipsakna, leitung gam kipawl na in kipsakpih na leh Nov 29, 1947 UN Huampi Thu kikupna khentatna thu te kicing zaw in kigelh suk hi.\nLaihkik leh puahphat ding akulnawnlo UN theihpih leh kipsakna lai ah leitung minam te gam le lei thuneihna tawh gamkhat in a ding mahbangin Judah minam, gamkhat ki vaipuakna khat nuai ah kiptak in ding tahen, cih theihpihna pen bangthu khatpeuh hong omzongh in kikhel kikthei nawnlo ding, kiptak in gen hi.\nTangkopi in a genna ah zankim khit aa kipan a omsa Nampi kongsil panin donghu Nampi vaihawm pawl ci’n vaihawm na min kikhel dingaa, vaipua khawkzumpi in Oct ni 1 kiteelpi na masiah thunei tosuak ding in phalna kipia cihi.\nTangko na azom ah, leitungbup aa kithehthang Judah khempeuh hongciahkik theih nading in hih Israel gamthak in kongkhakpi hong in, nuntaak nuam khuasak naahihtheih nading in Hebrew kamsangte laibu khutleen in suahtaakna, thumanna leh daihna tawh ih kidimsak ding hi.\nTangko na azom ah, beh nam ki lamdang , upna biakna ki lamdang,pianken’ zahmawh ki lamdang na khatpeuh paulam in deidan, tuambawl leh nawlkhin na omlo ding aa, mikhempeuh in suakta tak lungdeih teel upna zui in biakna pia thei, upna pulaak thei, leh pilsin na leh ngeina kepcing na neithei dinghi.\nThusuah tangko khupna ah, Gamte kipawlna (UN) thulai guipi lenkip kawmin biakna namkim te siangtho pen mun leh muan te’ kidemtheilo siangtho na ki keemden, ki zahtaak den ding ahihi.\nJerusalem lamziikpi panin Camas lampi dongah mipi lungdam in lamziahziah hi. USA ahzongh lungdampihna mihon pawipi kibawl hi.


timestamp: atn

url: =US papi khatin atanu kawnggak tawh zepgawp in asamzong mettolsak :: ZOMI DAILY\nposted on 9 December 2017 at 10:03 pm Lomkholna: News, Sawltak, USA, World\nUSA, Louisiana State sung aom papi khatin kawnggak tawh atanu azekgawpna Video pen Social Media ah kikhahkhia hi. Atanu in SnapChat kici Multimedia Messaging App khat download ahih manin, mawhnadaan piakna in atanu pen kawnggak tawh azepgawp hi a, tuabek thamlo alu mettolsaklai cimawk hi.\nTua papipa ii amin pen Alex J. Harrison kici a, kum 33 aphakhin khat ahihi. Tua papipa in hihbang in angong gamtatna pen kisial sawnsawn a, Facebook leh Snapchat tungah atanu agawtbawl laitak Video pen amahngiat in khahkhia sawnsawn hi.\nTua Video pen Social Media ah aki thehzakzawh asawtlo in tuapapipa pen naupang bawlsiatna “Child Cruelty” tawh Police te’n mankhiapah uhhi.\nVideo sungah atanu agawtbawlding akipatma in atanu ataw asatding leh asam amettol sakdingpen genkhia masa in, sangnaupang pen sanglai sepding hi, Snapchat kisamlo hi. Snapchat tawh amah akisaina omlo hi. Na en tapeuh un” ci’n genkhia masa in, tuakhit ciangin asatgawp laitak Video kizaihsak cihi.\nTua atanu pen Tan 9th Grader ci a, kum 14, 15 pawlding in ki ummawh hi. Hihvai tawh kisai in atanu pen a innmah ah omlai hiam, ahih keileh kumpi thunei te’n kem uhhiam ci’n Ferriday Police Department te tungah Friday ni in kidong a, ahi zogin Police te’n bangmah genkhia nuamlo uhhi. Ahi zongin athupen hoihtak in aki kanciansan laitak hi ci’n genkhia uh cihi.\nTua Video pen ageipan in mikhat in azaihsak hiding kici a, atanu ii atawbo pen kawnggak tawh satcihtak in satsakgawp hi. Atanu in na salua mahmah in kapkap in awngawng himahleh thudonlo in satsuak veve hi. Akizom in asatgawp pen 50 vei mahmah hiding kici hi.\nTuabang in asat kawmkawm in atanu pen zahko kawmkawm in, na nildanna “Tampon” nangawn hoihtak khektheilo ci’n atanu ii Personal Hygiene pen zahkosak kawmkawm cihi.\nTuabang in atanu kawnggak tawh azepgawpkhit ciangin adang inndei khatah paipih a, alu mettolsak leuleu hi. Hihbangin atanu asatgawpna hangin hihpa pen nung Monday ni in Police te’n mankhiakhin uh a, thusitna akibawlsan laitak cih kiza hi.\nMore: Apa in atanu kum 2 sungbang zawhthawh thutawh buanzel cih aki theihphet in kiman\nFerriday Police Department te’n ahihleh hihbang naupang bawlsiatna “Child Abuse” cihpen Video sungah kiciantak in kimuthei hi ci’n genkhia uhhi. US gam penpen ah naupang hibang in asatgawppa pen kumpi thunei te’n mawkkoih hetlo khading hi. Sawltak #zomidaily\nPrevious: Sang Lian Cung in Malaysia ah damaih taih ahih manin thong kum 3 kiading\nNext: Malaysia, Alor Setar aom Hotel khatah apuakkhamthei van kilot


url: =Biakna sangah bawlsiat athuak, akhe langnih aki tankhiatsak naupangno sita :: ZOMI DAILY\nposted on 28 April 2017 at 11:41 am Lomkholna: Malaysia, News, Sawltak, World\nMalaysia biakna sanginn khatah akhe satgawp athuak naupangno pen sita cih theStar panin ki zakbeh hi. Johor Baru, Kota Tinggi aom Riligious School khatah Assistant Warden in abawlsiat “Physical Abuse” kici a, akheteng vomgawp in, si hoihtak paithei nawnlo ahih manin aki tankhia ahihi.\nKum 43 aphakhin ahi apa Mohd Gaddafi Mat Karim in agenna ah atapa pen Hospital Sultan Ismail ah damzolo in hong nusia hi ci’n Wednesday ni in genkhia hi.\nAtapa pen kum 11 aphapan hi a, biakna sanginn ah akemte’n tuizawn “Water Hose” tawh nazepgawp ahih manin akhe teng dupgawp in alangnih in aki tankhiatsak ahihi.\nAtapa minpen Mohamad Thaqif Amin Mohd Gaddafi kici hi. Akhe langnih akitankhiat tawh damtuanlo ahih manin, akhutzong tankhiat saksawm cihi. Atung a Photo sungah puankang asilhna pen ataklam khut aki tankhiatsawmni in akizaih kici hi.\nAhi zongin akhut taklam atankhiatma in Doctor te’n sitcianna aneihkik ciangin alungtang hatlo ahih manin tankhiatding halkik uh cihi.\nKum 38 aphakhin Dzuraidah Ahmad kici naupangno ii Aunty in agenna ah atupa pen akhe alangnih in aki tankhiatsak hangin hoihtuamlo, noptuamlo ahih manin, akhut taklam zong tankhiatkul cihdong atungto ahihi ci’n genkhia hi.\nAkhut taklam leh akhutme te zong dupgawp in, sisan hoihtak pailo, Blood Cells leh Tissue teng sia hiding cihtawh atankhiat saksawm cihi.\nNaupangpa ii akhe langnih aki tankhiat sakphet inzong anatna pen hoihthei taktaklo, noptuamlo ahih manin lunghimawhhuai mahmahlai, “Critical Condition” hilai hi ci’n Johor Health, Environment, Education and Information committee chairman Datuk Ayub Rahmat in genkhia hi.\nKota Tinggi OCPD Supt Rahmat Othman te’nzong hihvai tawh kisai in athupiang teng amanmah hi ci’n genkhia uhhi. Naupang asatgawppa pen kum 29 aphakhinkhat hi a, abeisa ahzong gamtat siatna aneingei ex-convict khat kici hi.\nRelated: Biakna sanginn ah naupangkhat akhe kisatgawp ahih manin alangnih in tankhiat kul\nTuizawn tawh azepgawp Assistant Warden papen thunei te’n mankhin uh a, thusitna nei uh cih kiza hi. ZD Sawltak #zomidaily\nPrevious: Christian Hymn te’ tangthu: Zeisu In Hong Kem Hiam?\nNext: Thu-um Mimal Siampi Za ~ Suangh Dal


url: =Russia in Multi-Role Jet Fighter MiG-35 zatsawmta ~ TK Lian :: ZOMI DAILY\nposted on 2 February 2017 at 9:22 pm Lomkholna: News, Russia, Thangkhanlian\nFeb. 2, 2017: Russia in The MiG-35 multirole jet fighter pen galdona mun madawk nawk galvanleng (light frontline fighters) a zat ding zat sawm ta a, Russiate galvanlengte tawh a zat khawm dingin kimuak ta hi ci-in Russian Airspace Forces deputy commander lui Col. Gen. Nikolai Antoshkin in RIA newste kiangah ci hi. Kremlin press service in zong President Vladimir Putin hih vanleng leng a lahna “demonstration flight of the top-of-the-line fighter ” kici zan in Military-Industrial Commission in a venleng zatte tawh a lahna hun ah va kihel hi.\n“MiG-35 pen gal madawkna munte ah namtuamtuam a kizang thei multirole fighter hi a, khangthak hun adingin galdona mun zawhna ding a laih thei (real game-changer) vanleng ahih manin Russian Commander-in-Chief (Putin) in zong a hoihna tel ding hi,” ci-in Nicolai Antoshkin in ci hi.\nMiG-35 vanleng pen a tactical (galdo theih zia) leh a van tuamtuamte (technical characterizes) hoih in tuam pian diak se ahih manin a deih leh a lei nuam tam mahmah ding hi ci hi. MiG vanleng pen lightweight nam hi a, Su-27, Su-30, Su-34 leh Su-35 fighters vanglengte tawh teh in zangzaw ahih manin gal madawkna mun nawkna dingin kizen mahmah a, kei mahmah in ka hawl nuam ngiat hi ci-in gen beh hi.\nMiG-35 pen multipurpose generation 4++ fighter nam hi a, a original MiG-29 fighter panin a kipuahpha ahi hi. MiG-35 vanleng .\npen 30-mm cannon kici thaupi tawh kithuah a, thautang rounds 1,5000 pua in, vak a gihna 7,000 kgs. pua zo hi. Tua loin huih lak panin lei kapna ding air-to-surface missiles leh huih lak panin huih lak kapna ding air-to-air missiles tawh kithuah hi. MiG-35 hatna pen nai kal khatin maximum speed 2,700 kilometers hi a, effective range pen 1,000 kilometers hi a, service ceiling speed pen 17,5000 meters ahi hi. MiG-35 pen Mikoyan MiG-29M pan-a kibawl ahi hi.\nMiG-35 leng na muhnop leh hih a nuai-a link na mek ve\nRussia in 2007 in MiG-35 multi-role fighter na bawl ta a, June 2010 in 3 bek kibawl khin pan hi ci-in pulak a, 2018 ciangin Russian Air Force ten zang ta ding hi cih geelna a neih hangin zat sawm pah uh hi cihna suak hi. Egyptian Air Force ten zong a hun khop lei dingin order ta uh hi. Russia in MiG-35 pen state arms procurement program nuai-ah a lomlom in 2019 panin kibawl khia ta ding hi ci-in President of the United Aircraft Corporation (UAC) Yury Slyusar ci a, gamdang a lei nuamte tungah lei theihna ding January 27 in presentation hun kibawl khin zo hi ci hi.\nRelated: Pentagon in F-35 vanleng man akhiam manin Norway in tampi leibehsawm\nRussia in MiG-35 pen 2007 in Aero India 2007 air show, Bangalore ah lahna na nei khin zo hi. MiG-35 pen leitunga vanleng hoihpen pawl-a kigen Eurofighter Typhoon, F/A-18E/F Super Hornet, Dassault Rafale, JAS 39 Gripen leh F-16 Falcon vanlengte tawh kidemthei mahmah ding hi kici hi. India in zong Indian Light Combat Aircraft (LAC) vanlengte laihna dingin lei sawm hi.\nPrevious: Russia avallua agamtatding lauthawng in NATO in Ukraine ah Missile Defense abawlsawm khawlsan ~ TK Lian\nNext: “Kum 69 cinna Zomi Nam Ni” Yangon ah thupitak in kibawl ding ~ Zingsol


url: =EVAN. KHUP NASEPNA NIHNA – Tears Gospel Ministry\nWritten by Kham Sian Pau\nII. KHA KHANLAWHNA IN ZOMITE NUNTAKNA A SUK LAMDANZIA\nA. Gupkhiatna leh Khanlawhna thu kipomsiam\nKhanlawhna a hual thumna hong tun main Zomi Pasian thu um mite sungah Gupna Bukim thu kithei kimlo ahih manin kitelkhialhna leh buaina tampi om hi. Jesu hong gupkhitna pen hell khuk sung pan suahtakna, vantung gam tun nading ciang bekin kitel a, leitungah gentheih haksatnate i thuakthuak ding mahin kingaihsun kha hi. “Hih leitung ah gentheih haksatna ih thuak hangin vantungah nopna tawh kidim ding hi” cih tawh ih kihehnem hi. Tua bekthamloin Jesu khazih in eite hong om pih ding a hong sawl Khasiangtho thu leh tua Khasiangtho ih zat nading (ih man nang) kitheilo hi. Khanlawhna hong tun ciangin Gupkhiatna a ngah Pasian thuzui mite ahuh a panpih ding a hong pai Huhpa Khasiangtho kipomsiam ta hi.\n1. Gupna Bukim takin Zomite sungah nungta\nA thumna kha hualpi hong tun ciangin Zogam khanlawh nadingin Pasian in a zat Evangelistte tungah Khasiangtho in gupna bukim thu hilhcian mahmah hi. “Jesu hong gupkhiatna in kha bek hong gum hiloin ih taksa mahmah zong hong gum hi, vantung ih tun ciangin nuam a sa pan dingte ih hi kei a, hih leitung nuntakna ah zong a pil a siam ding, a hau a mang ding leh a cidam a tha hat ding, a nuamsa dingte hi hang,” cih thu lim gen thei mahmah uh hi. Lamet beisa khangno tampi in Pasian tungah lametna thak nei kik thei uh a, pilna sin kikin, degree sang pipi ngah lawh uh hi. Pilna sin nawn lote in zong Pasian hauhna muang thei uh a, sum leh paii zongin lawhcinna lianpipi ngah ta uh hi. Topa Jesu hong gupkhiatna thu bukim takin Zomite sungah hong nungta thei ta hi.\n2 . Khasiangtho pen ahihna bangin kipomthei\nKha khanlawhna ahih mah bangin Khasiangtho thu zong amasa khahual hunte sangin kitel zaw ta a, Khasiangtho pen ahihna bangin kipom thei ta hi. Huhpa Khasiangtho ahih mah bangin Pasian deihna tawh kituakin ngimna tupna lianpi nei peuh leng ei hih zawh ding a kilawm sangin a lianzaw kisem zo takpi ahih lam kithei cian mahmah ta hi.\n3. Khasiangtho pen ahihna tannin kipomthei\nKhanlawhna a hualmasa hunlai in Khasiangtho ahihna tan sangin ki-uangsak zaw a Jesu munah kikoih kha-in Gupkhiatna hong piapa bangin ki-uang gen ahih manin Khanlawhna a sang theilo tampitak om hi. Gupngahna leh khasiangtho ngahna a tuamin a kikhen banah Gupna ngahna pen Khasiangtho ngahna hilo a, Khasiangtho ngah lote vangam tung lo ding hi, kici sawnsawn hi. Lai Siangtho bulphuhna sangin thusuak bulphuh khakna zong om ahih manin a kilawm lo gamtat khakna, Topa Jesu dawnin khua mual khawngah va paina cihte hong om gawp hi.\nA hi zongin khahual thumna ciangin Khasiangtho zong ahihna tanin kipomthei ta hi. Khasiangtho in ih lungsim hei-in ih mawhnate hong kiphawksak a Jesu hong Gupkhiatna thu hong telsak ahih lam kitel ta hi. Jesu hong musak, hong um sakin ih sungah hong teng den a, lam hong lakin hong huh hong panpih banah siamna tuamtuam hong pia hi, cih kisang siam ta hi. Kha Siangtho hangin siamna tuamtuam leh lawhcinna tuamtuam zong kingah takpi hi. Ama vangliatna tawh na lianpi kisem thei hi, cih kipom thei ta hi.\n4. Khasiangtho piak siamna atuamtuamte zat nading kithei\nKhasiangtho piak siamna a tuamtuamte(Gifts of Holy Spirit) vantung ih tun ciang ading hi loin hih leitung ih nuntak sung a zat ding hi, cih kipom siam thei ta hi. Tua Khasiangtho piak siamna a tuamtuamte hangin tu in Zomite mi pil, mi siam, mi hau, mi lian tampitak ki-om ta a, tua khanlawhna thu ih pom theih a kipan Zomite thupha ngah minam ih hihna a ni a ni cih phialin hong kilang toto hi.\nB. Pasian Siampite kizahtak\nPasian mi zat Evangelistte in piangthakte tungah “Na Pastorte uh zahtak un” cih thu lim gen uh ahih manin crusade a kibawlna peuhpeuh ah Pastorte’ khasum kikhangsak hi. Mun khatkhat ah Crusade bei nitakin pawlpi Pastorte adingin sumpi donna upna kamciam piakna cihte kibawlsak zel a, pawlpi sung a Pastor teng kihawmsak hi. Evangelistte sangin Pastorte thupizaw hi, cih pen crusade bawl evangelistte mahmah in lim gen pha uh hi. Kha khanlawhna nasemte zong pawltai themthum loin amau omna pawlpi ciatah om hithiat uh ahih manin pawltai kawikawina tawm tuam hi. Evan. Langh Do Khup bang a pianthak ma a, a omna Zomi Baptist Convention mahah tuni dong om hi. Tua hangin Biakna makaite leh Pastorte muanna ngah ahih manin Tuiphum pawlpi sungah limtakin nasem thei hi. Pastorte letsong tuamtuam piakna leh anpal puakna, upna khaici tuhna cihte nidangin a kizang ngei nai lo hi a, tu-in kilim zat mahmah ta hi. Pasian’ siampite lungdamsak ding kithupi ngaihsut ta hi.\nC. Pasian nasemte thupi kisa\nKhanlawhna hong tun main Pastorte in a kha sum bek uh ngah uh a, ankhing kham a nuamsa om pha lo phial hi. Tua manin a tate nangawn un a pa’ za a luah ding uh ut loin ankhing kham zawk nading nasepte sem uh hi. Tua manin a pil a siam taktakte in Pasian nasem khol lozaw uh hi. Pasian nasep pen laitan sawm zolote nasep bangin kingaihsun kha hi.\nKhanlawhna hong tun khit ciangin mi kimin Pasian nasep ding vaipuak lianpi (Great Commission ) a neih lamuh kiphawkin Pasian nasemte it-in zahtakin thupisakna hong khanglian hi. Zomi khangnote Pasian nasem dinga kipia, Laisiangtho sangkah hong tam mahmah hi. Zomi kumpi nasem Zomi a it a vei, thu ngaihsun Nu le Pa leh Ulian pawlkhatin, “Zomite Biakna lam bekbek ah kipia khinin Kumpi sungah Ulian omnawn kei le hang mi namdangte khutnuai tung khin ding hihang” ci-in patau liang uhhi. Pasian nasep thupi kisa mahmah hi.\nD. Pasian nasep kithupi sak\nKhanlawhna hong tunma in Pasian na sep ding kithupisak khol loin ei aituamna ciat tawh kibuai pha mahmah lel hi. Pasian na pen Pastorte sep ding lian bekin kingaihsun hi. Khanlawhna hong tun khit ciangin mi kim in Pasian na ih sep ding vaipuak lianpi (Great Commission) ih neihlam kiphawk ciat ta hi. Pasian nasem a, a pai manlo (or) a pai zolo kumpi nasemte leh sum zong paai zongte nangawn in a sum a paai uh leh a neihsate uh khamangthang zon nadingin piakkhiatna tawh Pasian’ na sem ta uh hi. Pan theihna dang a neilote in zong khamangthangte adingin antangin khitui tawh thu ngen uh a, sep theihna pan theihna lampi ciat panin Pasian na kisem ciat ta hi.\nE. Gammial ah Missionary kipuak\nKhanlawhna hangin Zomi Pasian thu-umte sungah khamangthang veina, gammial veina nakpi takin hong khanglian a, gamdang mite huhna kihello Zomite’ sum leh pai tawh mission nasepna tuamtuam hong om toto hi. Zomite in a piakkhiat, neihsa sum le paaite tawh Khitui Gospel Ministry in zong Kawlgam sungah a gammialna pen mun Zogam khanglam, Kanpetlet gamah 2002 kum panin hih lai gelh hun dong Missionary mi 31kipuakkhin a tulaitak mi 11 in a seplaitak ahihi.\nF. Ki-itna hong khanglian\nKhanlawhna hong tun khit ciangin khuasung vengsung, pawlpi innkuan leh mimal sungah ki-itna hong khanglianin khat leh khat kilungsim neihnate hong bei a, mawh kimaisakin itna laikuang ki-um khawm theita hi. A poi a baite leh tagahte hehpihna hong khang a, tagah kepna sang leh mi poi kepna cihte hong om hi. Mi zawngte huhna panpihna tuamtuam kinei ciat hi.\nG. Pawl kideidanna hong veng\nKhanlawhna hong tun main Zomite lakah pawlpi kideidanna nasia mahmah a, beh khat phung khat nangawn Pawlpi a kibat kei leh si kigallo cih zah dongin a ki-innlamtan nangawn om ngei hi. Khanlawhna hong tun khit a kipanin tua bang kideidannate hong bei a, nopna dahna ah no pawl ko pawl cih om loin kidahpih kinuampih thei ta hi.\nH. Khuasung kithutuahna hong khang\nKhanlawhna hong tun khit ciangin, khua sung veng sung kithutuahna hong khanglianin vai khat peuhpeuh khuazangbupin kisem khawm thei ta hi. Pawlpi kibanglo, pawlpi khat leh khat kilawntatna nei khawmin biakna kipia khawmthei ta a, Pawlpi kideidan loin khuazang bupin Pawipi zindo khawm, Lungdam bawl khawm, kumthak dawn khawm cih bangin a tuamtuam kilawmtatna (fellowship) kinei khawm thei ta hi. Khuazang buppi-in Pasian kibia khawm thei ta a, biakinn lian penpen zangin biakpiak khopna, crusade bawl khopna cihte hong om hi. Gamdang a omte in zong pawlpi deidan loin a khua buppi huamin Pasian mi zatte crusade bawlsak zel uh a, tua bek tham loin khuazang buppi adingin khuaphia mei, tui nak hoih leh sanginn hoihte vai hawmsak uh hi. Khua khatah khat ii hauh pen kinoptuampih taktak ta hi. 1990 ma lam leh a nung lam Zogam khantohna nakpi takin kikhai hi. A kumkumin khuatate zong inn leh lo hoih semsem a, nuntak khuasakna kilaih mahmah hi.\nI. Lasak (ladeih) hong kikhel\nZomi khangno a tamzaw la siamin ih minthan loh hangin ih omna peuhpeuh ah la sain a awng awng nuamte ih hi se hi. Khanlawhna hong tun main ih Zogam mun citengah zawlla sain khangnote awng vangvang uh hi. Biak kikhopna munte ah zong ZBC labu sung (hymn)te bek kisa thei hi. Khanlawhna hong tunkhit ciangin Zomi a kuamah peuh zawlla sa cih bang hong om nawn loin Zogam mun citengah khanlawhna late vive kisa ziahziah ta hi. Lasiam a lakhui bawlte (cassette) nangawn in zawlla hong khum nawnlo uh a, Pasian phatna la bekbek in Zogam leh Zomite sung hong luah hi. Hih pen 1990 kum leh kum 2000 kikal kum sawm sung hi pha diak hi.\nJ. Kampauzia hong kikhel\nZomite pen atamzaw khelpau leh ciamnuih gen a ut phadiakte ih hi hi. Ih kiho ciangin zong awtolin hamsiat leh kam khelpau ih siam mahmah hi. Tua bek tham loin nu leh pa zahmawh kammal tawh ciamnuihna nuam ih sa a, ciamnuih thanghuai kinakzat mahmah hi. Ei sang a ginalozaw khat peuh ih muh ciangin zahpihna kam leh simmawhna kam tawh ih hopih kha zel hi. Khanlawhna hong tun khit ciangin Zeisu khazih itna hangin mikim it theihna kinei ta a, mi ih hopih ciangin zong itna kam leh zahtakna kamte zangin kam hoih kam khum tawh kihoin a thanghuai ciamnuihkamte kizang nawnlo hi. Pulpit tung khawngah ciamnuih thanghuai gentehnate kizang nawn lo a, biakna kampau kisiam ta hi.\nK. Khangnote khuamuhzia hong kikhel\nKhanlawhna hong tun main Zomi khangnote in khua sung a, a gilo pen kilai hat pen cih khawng thupi kisa hi. Kuamah kihta lo a, zukhamkhamte peuh, a thagumhatte peuh kipi muhin kikihta a, thupi kisa mahmah hi. Khanlawhna hong tun khit ciangin Pasian thu umin khamthei guihthei zang lo a, mi tawh a kitawng ngeilo, biakinn ah a kikhawm zodente thupi kisa zaw ta hi. Kham theih guih theih leh gitlohna a zang lo, ama pumpi a ukzo, a kemzote kizahtak a, pilna siamna anei khangnote ki-engin thupi kisa zawta hi. Sum leh paii zongin a khangno lai mah a, a haute thupi kisain a pianna a nu leh a pa a lungdamsak, inn hoih inn nuam ah a tengsak, an lim tui lim tawh a vak zote thupi kisain kizahtak thei ta hi.\nL. Khuamuhna hong khanglian\nKhanlawhna hong tun main Zomi khangno a tamzaw, koimah kipuapial lo a, ei khua ciatah kiphasak mahmahin mikhual hong pai bang a om ciangin, khangnote in a thu omlo pi-in kivua thei hi. Khanlawhna hong tun ciangin ih muhna a toilam kiphawk a, Zomi khangno a kuamahpeuh in ih pianna khua ciat pan pusuakin mi’nuntakzia mi’ khuasakzia bat zawh nadingin lampi zongin kihanciam ciat ta hi. Zindo siam kidem zaw tain zinte leh mi khualte mawk vuak cih bang om nawn lo hi.\nM. Sumzonna lamah kikhangto\nKhanlawhna hong tun main Zomite sungah sum zong paai zong kitam loin Zogam gamtulpi mah khokhoin, lokhawh singpuak tawh a kivak ih tamzaw hi. Sum zong sunsunte zong vankham (khamtheih guihtheih zuak) sem kitamzaw hi. Khanlawhna hong tun khit ciangin sumzon paaizonna ah nakpi-in kikhangto a, thuman leh Pasian awikai takin sum kizong thei ta hi. Zogam Kawlgam bek hinawn loin leitung gam tuamtuam ah sum zong paii zongin tampitak ki-om ta hi. Tua gamdang pan a ih thalawh sum leh paiite Zogam leh Zomite sungah kizang ahih manin ih pu ih pate’ lam zawh loh Taih inn Mawtawte a kipan van hoih nonote Zomite neihsa hong suak takpi ta hi. Zomite sungah a nungta Pasian a thupi pen a sang pen munah ih koih theih manin ih luah ih ngah Zogam khanlawhna thuphate ahi hi. (e.g. Malaysia, Singapore, Japan, USA, England, Germany, South Korea, Austrilia etc.).\nO. Pilna lamah ki khangto\nKhanlawhna hong tun main Zomi sungah Biakna lam hita leh leitung lam hita leh pilna sang nei, Doctorate Degree ngah cihte ih om tei hangin kitam hetlo hi. Bekthamlo in gamdangah pilna sin a paizo kitawm mahmah hi. Khanlawhna hong tun khit ciangin Zomite sungah Biakna lam hita leh leitunglam hita leh pilna sang nei, Doctorate Degree ngah hong khang mahmah hi. 1190 kum masiah Zomi khangno Siavuan MBBS tawm mahmah a, khanlawhna hong tun khit ciangin Zomi khangno Siavuan Doctor tampi hong piang hi. Hih pen khanlawhna hangin a piang Topa Pasian’ hong piak thupha lianpi ahi hi. Kawlgam sung bek hiloin gam tuamtuam ah Biakna lam hita leh leitunglam hita leh pilna sangzaw a sin tampi kiom ta hi. (eg. India, Malaysia, Singapore, Japan, USA, England, Germany, South Korea, Australia etc.).\nP. Minam itna hong khang\nKhanlawhna hong tunma in minam it ding leh puah ding zun ding ahih lam a thupi ngaihsut kitawm mahmah a, minam vai a gengente zong thupi kisa hetlo lel hi. Khanlawhna hangin Pasian a it taktak a piangthak taktak Zomite lungtang sungah “Jesu in kha bek hong gum hiloin pumpi taksa mahmah zong hong gum hi” ci-in ki-um ahih manin khamangthang veina leh minam veina hong khang mahmah hi. Biakna thu kikupnate leh thuhilhna tuamtuamte ah zong Zomi bup a huam tawntung thu kikupna, thuhilhna kammalte kizang ciat ta hi. Leitung mun tuamtuam ah Zomi kipawlna tuamtuam hong om kawikawi ta hi.\nQ. Zomi Leitung in hong theihna khang\nKhanlawhna hong tun main minam hihna a thupi ngaihsut kitawm mahmah a, Zomi ih hihna minam dangte kiangah kigen ngam lo hi. “Zomi hing” ih cih ding zum ngaihsut kha ih hih manin Zomi ih hih lam hong thei zong tawm mahmah pah hi. Khanlawhna hong tunkhit ciangin Zomite in Pasian it thei ta ih hih manin Zomi a hong bawl Pasian tungah kilungdam thei panpan a, minam puah ding leh zun ding kithupi ngaihsut mahmah ta hi. Khanlawhna hong tun main minam dangte lak a teng Zomite in ih Zopau leh ih Zolai pen inn sung pau-in a zang kitawm mahmah hi. Khanlawhna hong tun khit ciangin bel gamdang a suakte nangawnin ei’pau mah hong pau thei ta uh hi. Ih tun tunna munah Zomi kipawlna omsak ciat ta ih hih manin Leitung in hong theihna khang tuam hi.\nR. Kipumkhatna hong khanglian\nKhanlawhna hong tun main Zomite in khua kipawlna, beh kipawlna, kampauzui a namneu kipawlna leh biakna zui a kipawlna (Denominationalism) cih bangte kithupi ngaihsut mahmah a, ei bek mi kisain ei’ thubek thu kisa hi.\nKhanlawhna hong tunkhit ciangin Zomite ngaihsutna hong kihong a, ko beh, ko khua, ko phung, ko nam leh ko pawlpite bek cih lungsim hong bei-in Jesu sungah pumkhat hi hang cih lungsim kinei thei ta hi. Tun sung khat a piang Zomite unau sanggam khat ih hih lam kiphawkin Zomibup kipumkhatin kalsuan khoptheih nading lamsang kipi ngaihsut zawta hi.\nPawlpi kideidan nawn loin Pasian thu nungta a gen takpi ahih nak leh pawlpi namkim phialin kingai khawm thei ta hi. (eg. Fr. Felix Lian Khen Thang Bishop a kipiak ni-in Tuiphum pawlpite, AG pawlpite leh pawltuamtuam kigawmin Zomi lasiam mi 500 valin Haleluijah Chorus lapi sakin kilungdam pih hi. R.Cte biakpiakna ah va kihel uh hi. RC pawlpite zong a lungdam mahmah uh ahih manin Haleluijah lapi a sa teng nek dingin bawngtal khat pumpiak lian uh hi.)\nPastorte in zong ama pulpit tungah pawldang Pasian’ mizatte Pasian thu gensak a, aman zong pawlpi dangte pulpit ah Pasian thu va genin pulpit kizatkhel thei ta uh hi. Hih pen Zomite sungah a om ngei nailo Pasian hong gawm tuahna khat ahi hi.\nGamdanga tung Zomite in zong Zomi innkuan, Zomi Christian Fellowship, Ciimnuai innkuan cih bangin Zomi bup a huam kipawlnate thupi ngaihsutin kipawlna tangzai hong neita uh hi.\nZomite ih tamna pen mun khat ahi, Kawlpi (Kalaymyo)ah zong kideidanna a omlo Zomi bup a huam, Zomi Khangno Kipawlna (Zomi Youth Association) hong nei thei ta uh hi. Zomite sungah cimawh dongtuakte panpihin Zomite sungah a om ngei nailo, “Zomi Sisan Hawpna” (Zomi Blood Donation Service) kinei ta a, sisan kisam a si ding mitampitak nuntakna, sisan hawpna tawh kihonkhia khin ta hi.\nS. Naupang pattahna\nKhanlawhna hong tunma in a om ngeinailo naupang pattahna (Nursery) Sang hoih tampi kinei-in Naupang pattahna tawh kisai leitung gambup thukimna (Child rights and Child Proctections) zui-in Zomi naupangte kipantahta hi.\nT. Zogam hong paal\nKhanlawhna thupha tawh ki-itna, kipumkhatna, thu muhna, pilna siamna leh hauhna hong khangin Zomite in ih omna mun ciat panin Pasian leh minam itna tawh ih pawlpi, ih khua ih tui ciat leh Zogam ih puah manin Zogam hong nosuakin khuatate nangawnah mei(electric) hong tang ziziah ta hi. Biakinn hoih tampi leh inn hoih lo hoihte tawh Zogam kizem a, Zo vontawite ih pu ih pa tuan ngeiloh mawtaw cycle leh mawtaw hoih nonote tuangin kihawh kikawm in kiom ta hi. Zogam khanlawhna lianpi hong tun main lenpaan a kaisa ih Zogam tu in heisa bang hong pal kik ta hi.\nZomite pilin siamin minam dangte tawh liangko kikim ta hang, hau ta lian ta hang a ci ih hi kei a, khanlawhna hong tunma tawh tehna-in nakpitakin khangto hang, a ci ih hizaw hi. Ih khantoh lai nading, nam liante ih bat nading tampi kisam lai ahih manin a tawp, a dawn tung bangin kingaihsun kha kei ni. Thupha tawh buai-in thupha hong piapa ih Pasian ih mangngilh, ih nusiat khak ding kidawm ciat ni. Pasian in hong lamto ahih manin mun dang gam dangah ih tate ih pantah thei hi. Ih pau ih ham nusia pah kei ni.\nIh Zo lai pen Sangmang Cope topa in hong puak Pasian thu bulphuh a kibawl LAI hi a, ih khua muh masakna ih mitkeuh masakna ahih manin Cope topa mangngilh kei ni. Cope topa leh Sangmangte pen Zogam khanlawhna a piangsak pupite ahi uh hi. Pasian thu tawh khanlawhna in Zomite a khangkhangin hong lamto hi. Zomite pilna siamna, hauhna phatna, cidamna leh thumuh thutheihna a kici khempeuh biakna lam ahi zongin leitung lam ahi zongin KHANLAWHNA tawphah thuphate ahi hi.Tua ahih manin KHANLAWHNA pen Zomite adingin lungdam huai pha diak hi.\nIII.EVAN. LANGH DO KHUP TANGTHU (atomkim)\nPa Langh Za Kap\nRev. Cin Za Mung C.Th, B.Min.\n(Sgt. Laang Suan Pau)\nPa Tuan Khaw Pau\nPastor Kham Kap Lian B.Th\nSia Kham Sian Pau B.Th., B.D., M.Div., M.Th\nTg. Thang Muan Mang @Mangpi M.Div. I yr.\nLia Cing Ngaih Kim @Kimbawi B.A (Eng.)\nTg. Cin Sian Tuang @David B.A (Eng.) I yr.\nLia Ciin Khawl Lun @Lulun Grade V\nTg. Nang Lam Thang @Thangpi Grade IV\n2009 kumin S.Korea ah Pasian thu gen in pai hi.\n2010 kumin Australia ah Pasian thu genin pai hi.\n2010 kumin COPE topa phawkna SIAN ANGLAI AH DR. J.H COPE kici DVD bawl khia hi.\nZomite khalam leh taksa lamah ih khanlawh nading, ih mit hong kihonna dingin a tuam vilvelin Pasian in hong zatsak Evan. Langh Do Khup hi a, Zogam singtang khua tampi sikin Pasian nasem a, 1990 kum pan 2011 ciang crusade lianpi 170 vei valbang bawl khinin crusade neute tawh gawmin 400 vei val bawl khin hi. (* Crusadepi ni 5 tungsiah, Crusade neu ni khat pan ni nga kikal* *Thu hilhna pan mi khat apianthak nak leh crusade in sim hi.*)\nNa khat peuhpeuh a sep ciangin ama siamtawp suahin limtakin sem hi. Ama kalsuanpih Laisiangtho in, “Limtak in hih lecin, nang hong kisanglo ding ahi hiam?….” (Pian.4:7)cih ahihi.\n(Hih tangthu pen Rev. G.K Nang in ama thesis sunga a hel ding leh Kalaymyo Agape pawlpite bawl Zogam Khanlawhna kici laibu sunga hel dingin amaute hong ngetna bangin a kibawl pak hi a, a hun tom ahih manin kicin lohna tampi om ding hi.)\nTears Gospel Ministry & General Secretary\n«Late alian 126


url: =ZOMITE KIMAKAIHZIA DING. Gelh - Rev. Dr. Simon Pau Khan En - Laibu Saal\nHome > Thuluui/Articles > ZOMITE KIMAKAIHZIA DING. Gelh - Rev. Dr. Simon Pau Khan En\nZOMITE KIMAKAIHZIA DING. Gelh - Rev. Dr. Simon Pau Khan En\nZOMITE KIMAKAIHZIA DING.\nGelh - Rev. Dr. Simon Pau Khan En\nEi Zomite pen taangtawng peka kipanin Makai kician taka aneite ihi hi. Khuasung tangvalte giahkhawmna Sawm ah Sawm Upa i nei-a, Sialcinna mun ah Sialcing Upa nei-in, khua sungah Lawm Upa, cih bangin makai nei diudeu-in tua makaite’ thu zong amang siam mahmahte ihi hi.\nAhi zongin i pupa biakna panin Khristian biakna i suah ciangin a pawl pawl (denomination) in i kikhen hi. Ka muhkhialh ahih keileh, Pasian’ thu hong tunma-a i kimakaihziate sangin kimakaih haksazaw leh kipumkhat theilozaw-in ka kimu hi. Tua ahih manin Zomi makai khempeuh in i ngaihsut dingin thupi thum kong gen nuam hi.\nI. I MINAMTE’ KAHNA AW ZA MASA NI (Hearing the cries of our people)\nZomi makai gina khat ihih zawh nadingin i minamte’ thuak gentheih haksatna le amaute’ thuumna taunate i zak phot ding kisam hi. Tuate i zak khit ciangin amaute’ mun ah ei kikoih-in amaute tawh tua haksat thuaknate i thuak khawm ding (identification) kisam masa ding hi. Tuhun laitakin Zomite in neek le dawn, silh le teen, inn le lo aa kipan leitung nate ah zawnna le giautaunate hangin thuumin, tau-in i om hi. Tua bangmah-in i nuntakna khempeuh (all sectors of life) ah kithutuah diamdiamna om theilo-in thuumin tau-in i om hi. Zomi makai khempeuh leh mailam ah makai lai ding khempeuh in hih Zomite’ thuumna tauna leh kahnate za-in i thuakpih ding kisam hi. Hih munah i etteh ding (model) in a mipih Hebrew mite a makaih Moses ahi hi. Moses pen biakna makai hilo-in minam makai (national leader) ahi hi. Tua banga minam makai picing a suahna dingin amah in a minamte’ gentheihna, thuumna tauna le kahnate thei-in amah mah zong kinawlkhin lo-in a minamte tawh thuakkhawm hi (Paikhiatna 3).\nII. I MINAMTE KIANGA I GEN DING THU NGAHNA (Message)\nI minamte’ thuumna, tauna le kahna awte i zakkhit ciangin i lungsim hong khoih-in veina i neih leh minam makai kisuakzo pan hi. Tua banga minam makai i suah nadingin ka minamte kiangah bang thu (message) gen ding ka hi hiam? ci-in ngaihsut ding kisam hi. Hih banga gen ding thu (message) i ngah nadingin tua minamte bawl-in acing akem Pasian’ deihna i theih masak ding kisam ding hi. Biakna khempeuh in a kan leh a zon pen uh thu in Pasian’ deihna ahi ki-itna (love), thuman (truth), leh thutang (justice) cihte hi-a, hih thute i minamte tungah i lah ding ahi hi. Tua banga i lah ciangin eikia bek hilo-in i makaihpih dangte tawh lawng khat aa ginkhop ding (common voice) kisam ding hi. A tuamtuam-in ging lehang i mipihte in hong zui thei lo ding uh hi. Hih munah i etteh ding (model) in Pasian’ mizat a minam makai Gideon ahi hi. Gideon pen biakna makai hilo-in Midian minamte netniam Hebrew minamte’ makai (national leader) mah ahi hi. Amaute a nenniam a gal uh Midian minamte a zawhzawh nadingun a makaihpih mi (300) te tawh “Topa ading leh Gideon ading namsau khat” (A sword for the Lord and for Gideon) ci-in lawngkhat-in gingin awnghuan uh hi. Tua lawngkhat aa aginna uh aw in vaang nei-a, Midian mite lau-in taimang uh hi (Thukhente 7:19-25). Zomite lakah makaite in i minamte i makaih lahna pen makai khempeuh lawngkhat-in ging lo-in lawng tuamtuam tawh i gin hang hipen hi. Zomi makai khempeuh in a tunga i gen i minamte veina nei takpi-in thu le la kikum khawmin lawngkhat-in ging leng, i makaih lah ding om lo hi.\nIII. MINAMTE AI AWH-IN NASEP KHIATNA (Advocacy and Action)\nZomite vei-in, huai-in i makaihnop takpi leh ei angsung khual masa lo-in i minamte ai awh-in gimna tawlna, supna baaina thuakin amau adingin luang kham ngam a, i sep i bawl i makaih kul ding hi. Hih munah zong i etteh ding (model) pen minam makai Moses mah hi ding hi. Hebrew minamte in Moses omloh kaalin Jehovah Pasian nusia-in bawnglim bawlin a biak uh ciangin Pasian heh-in tua banga bawnglim abia Hebrew minam khempeuh thahlup khit dingin sawm hi. Tua hun laitakin Moses in “Topa aw, amaute’ mawhna maisak inla na laibupi sung pan a min uh suphiat kei in. Tua banga amaute’ min sukphiat ngeingei a kulleh keima’ min suphiat zaw in” ci-in a mite ai awh-in, amau taangin ama’ luang khaam ngam hi (Paikhiatna 32:31-32). Hih pen ai awh-a nasepna (advocacy) ahi hi. Zomite i it leh, i ngah ding mimal hamphatna leh min le zate sum ngam-in i minamte taangin i thuak ngam ding kisam ding hi. Zomite i kimakaih lahna pen makaite in hih supthuaka makaihna kisam hikha ngelngel ding hihang. I mipihte hai lo uh hi. Kua in supthuakin minam ai awh-in hong makaih hiam, cih hong en gige uh hi.\nAmunmun aa om tuhun laitak a Zomi makai khempeuh leh mailam Zomite makaih dinga a palh lai ding Zomi makai ding khempeuh aw, hih atunga thupi thumte phawkin i minam makaih dih ni. Hong kilamdang takpi ding hi. Thu gengenna bek leh khiatna neilo lai mawk gelhgelhna bek tawh Zomi makai kisuak zolo ding hi. Zomi khat Zomi makai cingtaak ding leh cingtaak lo ding ahihna pen a laigelh leh a thugente bek tawh kikhentat thei lo-a, a tunga thu thumte a nuntakpih ding kisam ding hi. Atom-in ci lehang, Zomite makaih zawh nading pen manpiak (paying the price) a kul ding ahi hi. Man tampi pia-in i Zomite kipumkhat a, a khantoh theih nadingin Pasian in Zomi makai tampi hong pholhsuah tahen.\nItem Reviewed: ZOMITE KIMAKAIHZIA DING. Gelh - Rev. Dr. Simon Pau Khan En Description: Rating: 5 Reviewed By: Cinpu Zomi


url: =Solkha Tang Nuai Ah Tedim Khuapi - 4\nZingsang nai 4 hong sat ciangin ka tawl hong dam mahmahta hiding hiven ka khanglo ta a, ka lu phong in ka khuadak leh innvang kawm pan khuavak in hong taan ciciai hi. Thoto in ka pusuah leh innkatau nuai ah zusa ham zakzak khawng kiza in huansung ah thawhbat kung nuai khawngah lei lengthe na khuang ciaiciai a, hong lungzuanhuai mahmah hi. Kauphe leh leigi te na ham selsel in huansunga nahtang kung phunga ui giakte zong na kigit litlit in khuavak taktakta hi cih kimu cian deuhdeuh hi. Golkhadi gah a kici kung keu kai neunaute kimu cian deuhdeuh in innkatau kiu ah hong po to singmehthuk zong a min leh a puam kitel sitsetta a, thangmual dawn ah zingni hong suak ding bangin nizung hong kikap singseng hi. Huihvot nung hiauhiau den ahih manin ka mai ka phiat pah nuam kei a, ka khuadakdak phot hi. Leitung hoihna en a ka khuadak kawikawi laitak in Pa Lian zong hong thoto in 'kisap' ka nei hong sa hiding hiven anbuk lam ah hong tuaksuk bubu in tuilum hong suanga, a sawtlo in 'tuilum tawh na mai phiat aw' ciin keupi dim nih tak tuilum hong lui keihkaih hi. Kei bel a tuivotsa a tui a khoihlo hilo in leitung hoihna mu nuam a khuadak leh zingsang huihvot nung hiauhiau iplah a innkatau tunga kiveivei ka hi hi.\nAvocado a kung ah lo: Avocado kung golpi nih tuibem gei ah na po a, ni mual ah hong suak mahmah ding hita cih ciangin a gahte zong kimu bilbel ahih manin a kung tungah kahto a va lawh ding ka lawp mahmah hi. Ahi zongin a neite in a phaltam aw ciin ka kisuanglah pian a, "Pa Lian, hua thawhbatte kilo leh a nek theih ding hiam?" ciin ka dot leh, "A min teng bel a nuai ah kia in a kunga te bel a min nailote hi," hong ci a, tua leh ka puak dingin pum li khawng lo nuam sing e ka cih leh na deihzahzah lo aw, a kung bel ngot mahmah ahi maw, kitan baih mahmah hi hong ci hi. Singkung bel kikah mun bilbel ahih manin kei hong khoh ding leh khohlo ding bel ka theih lamtak na hi bilbel in ka kahto pah saisai hi. Ka kahtoh khit ciang Singapore ah ka Khangno makai uh Lia Muangnu in hong galmuh in, "Dr. Cin, kidawm aw, a kung sang ah kah ken maw, a kung kitan baih mahmah hi aw," ciin hong otsan a, tua kawmkawm in maan hong zaih ziahziah na himawk hi (Singapore tunkik ciang a maanzaihte mu pan)! Thawhbat pum 4 lo in a nuai ah akia a min, a kinethei pah pum 3 tawh a vekpi in pum 7 ka tawi neinai a, ka mainul bang singteh keu bang zihziah bek hi. Pum khat niangtui tawh meh pah in, a dangteng zinglam ciang kiallap (breakfast) dingin ka siit a, ka lawmte in kuamah in zingsang khuavot ah hong duhpih mello mawk uh hi.\nTedim ah kiallap a lim mahmah pen 'Iciakuai' akici khat ahi hi. Moh a keu a kikang hi a, Sen te gen Yuthio cih pan kila sawn kammal ahi hi. A khiatna pen 'ngasa tawn' cihna hi. Moh pen ngasa tawn tawh kibang ahih manin 'ngasa banga kikang moh' cihna hi (fish shaped fried bread). A lim diakna pen sathau nellua lo ahih man hi. A taktak in Tedim ah mawngphali thau tawh kikanga, Sen gam te ah vok thau tawh kikang zaw ahih man hi. Vok thau tawh kikang leh a khin ciang gaw pahpah hi.\nZingsang Khuasung Vakna: Thawhbat ka lawh laitak in thangmual dawn ah zingni hong suak suk sesa a, hong kap suk veva pah hi. Nisuak tung e cilo in zong lum pah hithit a, zan khuamial teng bei khin zo in nithak nuamtak hong mu sak hi. Ko zong zing niangtui leh kiallap ka nek khit phet un Pa Lian tawh kithawi in GZA Khawmpi a niangtui hawpna lap dingin ka diangto pah uh a, ka pai kawm un khuasung lamdung teng leh lamkabom teng ka vak kawikawi phot uh hi. Tonsim leh Tonzang lampi kituahna san ka tun laitak un Tonsim lam pan mawtaw nih hong tungto lutlut a, van a dimlet in hong kisuan to neinai a, Zomi numeite bek van dimlet pua nuam kasak leh Zomi te mawtaw te zong van a dimlet vive mah a pua na himawk uh hi. Van dimlet lo peuhmah puaktak a salo, sep vet gina takin a sem minam Zomi te hi hang cih hong phawksak hi.\nMawtaw tawh kipelh khin lian cih ciang ka pai suksuk uh leh lam kawi veilam ah ka kihei phei uh a, mualpang ah guam thukpi na om in a taw pek a lui pen Tuithang Gun a kici pen hi a, a gal lam pen Gun Gal a cihcih uh ana hi mawk hi. Haimual lam paina hi in, tua mawtaw lampi zuisuak leng Ciau ah, Tonsim ah a kitung ding ahi hi. Mualtung pan ka daksuk uh a, Gawng Khua kimu thei a, Lailo kimu thei in a dangte bel khuamei kaaita ahih manin a gamla khuate kimu nawnlo hi. Ka tunma uh nipi masa lai in ZIS Secy Pa Khup Khawm Mung te na tung uh a, amau khuamei kai nailo hi ci uh hi. Ko bel ka nuai vua Gawng gama po gua phung leh Lailo khua lutna mawtaw lampi khawng bek ka mu thei uh hi. Mualpang lah kham hihiai bek hi in Pa Lian kiangah, Aizawl hileh inn lamna dingin deihsi unteh, kham sa hetlo ding uh hiven maw, ka ci hi. Gawng te huandai pan panto leng lampi tawh kitang ahih ciang bel inn dawl 30 bang hikhin ngel ding ahih ciang innmun hoih mahmah kici ding hi. Ahi zongin Tedim ah bel innmun ding tamlai ahih manin tuate inn lam theih dingin zong kituat nailo hiding dan hi.\nLeitung Level a Ban Zomi Makaite: Gen pan kha vet ka hih manin zomsuak vet leng. Rev. Dr. Do Suan Mung, Principal and Founder of Faith Baptist Bible College and Seminary, Tedim; Rev. Dr. Go Chin Zam, National Director, Operation Mobilization, Myanmar; Rev. Dr. Gin Khan Khual, General Secretary, Zomi Baptist Convention of Myanmar cihte tutung GZA Khawmpi a 2veina ah hun leh vai khempeuh hong makaih uh pen nakpi takin hamphat huai hi. Ka cihna ah, amau pen leitung level in a diang setset leh leitung level ah nasemte hi in thu leh la vik dan, hunzat dan leh vaisai dan, kampau, mukpau leh zin leh leng hopih dan, makaihdan leh kihei dan, gel dan leh sepsuah dan, mawhpuah nasep hawm dan leh tavuan lak dan, a tuamtuam...tuate khempeuh ah 'hici zaw deuh hen' cih ding om vetlo in zo sitset uh ahih manin Zomi hih nuam ngaungau hi. Leitung level a sem vive te hong makaih ahih mah bangin leitung level ah gamtang mite hong zin in hong siim uh hileh zong kisuanna ding omvetlo, patauhna ding om vetlo, kiphatnsak nading bel hikei ahih theilua hingiat hang cih ka gen ngam hi. English ci leh lah lau lo, Kawlpau ci leh lah 'piah-ta-na masihbu' hi. Laphuakpa in, "Zomi laukha pallun ding hi" cih la sungah 'Kawlgam leh leimong dongin' Zomi te pallun ding hi cih pen a kisasa bek hilo in a takpi in a kizangzang, a kizeekzeekta ahi hi. Zomi a hong bawl Pasian min phat hang.\nGZA Khawmpi Local Committee te lah leitung level a gamtang leh siamna, theihna a kicing leh a kum tampi a sem siamsa hi uh a, a nungthuapte lah leitung level a gamtangte mah hikik in, a 'maimailo' vive hi in, Zomi te Pasian in hong lamsang kasa hi. Rev. Dr. Thuam Khan Thang, Principal, Bethel Bible College, Tedim hi a, mikang mivom tawh kikhawl kithuza nasemkhawm hi in sangsia laihilh siam leh vaihawm thuzek siam khat ahih manin amau makaihna tawh Khawmpi hong nuam mahmah hi. Siapa pen thupulak bek ciang hong nuisak ziahziah bek hilo in amah teekteek tawh mimal in kiho leng zong hong lungtai sak thapai khat ahi hi. Tua zaha mite lungdamna ding leh lungsim thei mi hi a, i kisap leh i thadimna ding, lungtaina ding a thei khat ahi hi. Amah tawh a semkhawm Dr. Cingkok leh Rev. Thang Van Lian, Rev. Nang Lian kap te lah khangno zaw leh thazangzaw ahih man un lah ngaihsun zo, lah sem manlang thei, lah diangzo, lah kiva hi uh a, khangno lamte tawh kizop zong a siamte ahi uh hi. A dang khempeuh zong kiho diamdiam in nasem khawm diamdiam uh a, tutung pen 'politics hilo, minam vai hi' cih ahih mah bangin Zomi leh minam adingin limtak in a pang vive ahi uh hi.\nPS: Tutung GZA Khawmpi ah zong 'Zomi' cih nading ah 'eimi' a ci kha a om leh sum kigaam pahpah hi. Eimi omlo a, Zomi bek om hi cih a kigen nopna hi.\nGentehna in, "Eimi te pen pil mahmah hang" cilo ding; "Zomi te pen pil mahmah hang" ci zaw ding.\n"Eimi khat leh Kawlte khat kikhawl" cilo ding; "Zomi khat leh Kawlte khat kikhawl" ci zaw ding.\n"Eimi nungak te melhoih thei mahmah" cilo ding; "Zolia te/Zomi nungakte melhoih thei mahmah" cizaw ding....\nTua bang teng ka ngaihsut kawmkawm in ka to paipai uh leh kikhopna phual ka tung uh a, tanu Zolia te in niangtui leh moh ka khut vuah hong pia pah lian uh hi. Ko zong lungdam taka dawn kawmkawm in khua tuamtuam pan hong pai Zomi makai pawlkhat tawh ka kiholim kawmkawm uh hi...


url: =John 1 | ZIV Bible | YouVersion\nThu, Ci-le-sa Suak\n1Atungin Thu om-a, tua Thu Pasian tawh omkhawmin, tua Thu Pasian ahi hi. 2 Atungin amah Pasian tawh a omkhawm hi.#Php 2:6; Kil 19:13\n3 Ama tungtawnin na khempeuh kibawl hi. A kibawlsate khempeuh ama bawlloh a om kei hi. 4 Ama sungah nuntakna om-a, tua nuntakna, mite khuavak ahi hi. 5 Khuamial sungah tua khuavak tanga, ahi hangin khuamial in amah a theitel a#1.5 Ahikeh khuamial, le a khuamial in zo lo kei hi.#Ph 18:28; Jn 5:26; 1Co 8:6\n6 Pasian kiang pana hong kisawl mi khat a om hi. Ama min John ahi hi. 7 Mi khempeuh in ama tungtawnin tua khuavak a up theih nadingin khuavak tawh kisai a theisak dingin teci-a hong pai ahi hi. 8 Amah ahileh tua khuavak ahi kei hi. Khuavak tawh kisai teci-a hong pai hi bek hi. 9 Mikim tungah a tang tua khuavak taktak leitungah hong pai hi. b#1.9 Ahikeh Hih in leitunga hong pai mikim tunga khuavak a pia thuman khuavak ahi hi#Mt 3:1\n10 Amah leitungah om-a, leitung ama piansak hi napi leitung in amah a thei kei hi. 11 Ama aa mahmah ahi te kiangah hong pai ahi hangin ama aa te in amah a sang kei uh hi. 12 Ahi zongin amah a sangte khempeuh, ama min a umte khempeuh tungah Pasian tate suah nading thuneihna a pia hi. 13 Tuate pianngei tate c#1.13 Greek ah sisan mal banga suak hi lo, mihing khensatna bang le pasal deihna pana suak zong hi lo, Pasian pana suak ahi uh hi.#Isa 53:3\n14 Tua Thu, ci-le-sa suak a, eite lakah amah a teng hi. Eite in ama minthanna - Pa kiang pana hong pai thutak le hehpihna a dim Tapa d#1.14 Ahikeh Khatbek a neihsun neihsun minthanna i mu khin hi.#Gal 4:4\n15 Amah tawh kisai John in teci a pang hi. Amah in, "‘Kei nunga hong pai pa, kei ma-a om khin ahi manin amah in kei hong khup zo hi,’ ci-a ka genpa hih pa ahi hi," ci-in kiko hi. 16 A kicing ama hehpihna panin eite khempeuh in thupha khat khit khat i ngah hi. 17 Ahang in, Moses tungtawnin thukham kipia hi. Jesu Christ tungtawnin hehpihna le thutak hong pai ahi hi. 18 Kuamah in Pasian a mu ngei kei hi. Ahi hangin Pa kianga om Tapa neihsun bek e#1.18 AhikehKhatbek a neihsun f#1.18 Khutgelh pawlkhatah ahi hangin Khatbek a Neihsun,(ahikeh ahi hangin Tapa neihsun bek) in amah a kitheisak zo hi.\nBaptize-pa John, Christ a Hilohna Kigen\n19 Tu-in Jerusalem a Jew-te in, John kua hiam cih a dong dingin siampite le Levi-te ama kiangah a sawl uh ciangin ama teci panna hih ahi hi. 20 Amah ki-im loin teltakin kipulak a, "Kei, Christ ka hi kei hi," g#1.20 Ahikeh "Messiah" "Tua Christ" (Greek) le "tua Messiah" a nih in "Sathau Kinilh-Pa" cihna; tg.25 ah zong kici hi.#Lk 3:15, 16; Jn 3:28\n21 Amaute in, "Tua ahileh nang kua na hi hiam? Elijah na hi hiam?" ci-in a dong uh hi.\nAmah in, "Ka hi kei hi," a ci hi.\n"Nang Kamsangpa pen na hi hiam?" ci-a a dot uh ciangin,#Tp 18:15\nAmah in, "Ka hi kei hi," ci-in a dawng hi.\n22 A tawpna ah amaute in, "Nang kua na hi hiam? Ko hong sawlte kianga ka gen kik ding uh dawnna khat hong nei in. Nang kua kici na hiam?" ci-in a dong uh hi.\n23 John in Isaiah kammalte zangin dawng a, "‘Topa ading lampi na tangsak un,’ ci a gamlaka kiko pa aw, keimah ka hi hi," a#1.23 Isa. 40:3 a ci hi.#Mt 3:1\n24 Tua ciangin a kisawl Pharisee-te pawlkhat in, 25 "Christ lah hi lo, Elijah lah hi lo, tua Kamsangpa lah hi lo na hileh bang hangin baptise na hi hiam?" ci-in a dong uh hi.\n26 John in, "Keimah in tui in b#1.26 Ahikeh sung;tg. 31 le 33 ah zong ka baptize hi. Ahi hangin note lakah na theih loh uh mi khat a om hi. 27 Amah ka nunga hong pai pa ahi hi; ama khedapkhau sut ding nangawnin ka cin zo kei hi," ci-in a dawng hi.\n28 Hihte khempeuh John baptisena mun Jordan galkhat lam Bethany khua a thupiang ahi hi.\nJesu Pasian Tuuno\n29 A zing ciangin ama lam manawh a Jesu hong pai John in a muh ciangin, "En un, leitung mawhna a puakhia Pasian Tuuno! 30 ‘Ka nunga hong pai pa, ka mai-a omsa ahi manin kei hong khup zo hi,’ ci-a ka kiko lai-a ka genpa hih pa ahi hi. 31 Kei zong amah ka thei kei hi. Ahi hangin baptise-a kong paina pen Israel-te tunga amah a kipulak nading ahi hi," a ci hi.#Pc 22:8; Isa 53:7\n32 Tua ciangin John in teci panga: "Vantung panin vakhu bangin Kha hong kumsuka, ama tunga khawlden ka mu hi. 33 Baptize dinga kei hong sawlpa, ‘Kha hong kumsukin ama tunga a khawlna pa pen Khasiangtho-a hong baptize ding pa ahi hi,’ ci-in kei hong hilh lo hileh amah ka thei kei ding hi. 34 Ken ka mu khin ta a, Pasian Tapa hi, cih teci ka pang hi," ci-in a gen hi.#Mt 3:16; Mk 1:8\nJesu Nungzui Masate\n35 A zing ciangin John a nungzuite lakah nih tawh tua lai-ah a om kik uh hi. 36 Amah in Jesu hong pai a muh ciangin, "En un, Pasian’ Tuuno!" a ci hi.\n37 A nungzuite in hih thu a zak uh ciangin Jesu nung a zui uh hi. 38 Jesu kihei-a, amaute in a nung a zuih uh a muh ciangin, "Bang deih na hi uh hiam?" ci-in a dong hi.\nAmaute in, "Rabbi, (Siapa cihna) nang koi-a taam na hi hiam?" a ci uh hi.\n39 Amah in, "Hong pai le uh cin na mu ding uh hi," ci-in a dawng hi.\nAmaute va pai uh a, a omna a mu uh hi. Amah tawh tua ni a taam khawm uh hi. Tua hun nai sawmna pawl ahi hi.\n40 John thugen za-a Jesu nung a zui nihte lakah Simon, Peter sanggampa Andrew khat ahi hi. 41 Andrew in a hih masak pen a sanggampa Simon zonga, "Messiah (Christ cihna) ka mu zo uh hi," ci-in a va gen ahi hi. 42 Tua ciangin Jesu kiangah amah a paipih hi.#Jn 4:25\nJesu in amah en a, "Nang John tapa Simon na hi hi, na min ‘Cephas’ (a kileh ciang Peter c#1.42 Cephas (Aramaic) le Peter (Greek) a nih in suangpi cihna) kici ding hi," a ci hi.#Mt 16:18\nJesu in Philip le Nathanael Sam\n43 A zing ciangin Jesu in Galilee lamah pai a sawm hi. Philip mu-a, "Ka nung hong zui in," a ci hi.#Mt 4:19; Jn 6:5-7\n44 Andrew le Peter mah bangin Philip zong Bethsaida khuapi mi mah ahi hi. 45 Philip in Nathanael a muh ciangin, "Moses in Thukham sunga ama thu a gelh, kamsangte in zong amah tawh kisai a na gelh uh, Joseph tapa Nazareth mi Jesu ka mu zo uh hi," a ci hi.\n46 Nathanael in, "Nazareth e! Tua panin na hoih piang thei maw?" ci-in a dong hi.#Jn 7:41-42\nPhilip in, "Hong pai inla hong en in," a ci hi.\n47 Nathanael ama kiang zuana pai Jesu in a muh ciangin, "Hih lai-ah a sunga khialhna khat beek a om lo Israel mi taktak khat a om hi," ci-in a gen hi.\n48 Nathanael in, "Kei bang hong ci theih na hi hiam?" ci-in a dong hi.\nJesu in, "Philip in nang hong sap ma, theikung nuai-a na om lai-in kong thei zo hi," a ci hi.\n49 Tua ciangin Nathanael in, "Rabbi, nang Pasian Tapa na hi hi. Israel Kumpipa na hi hi," ci-in a genkhia hi.#Jn 12:13\n50 Jesu in, "Theikung nuai-ah nang kong mu zo hi, ci-a kong gen manin na um d#1.50 Ahikeh nang na um ...? hi. Tua sanga thupizaw nate na mu ding hi," a ci hi. 51 Amah in, "Nang e#1.51 Greek ah a tam genna thutak kong geninah: Van kihongin, Mihing Tapa tungah Pasian vansawltakte a kumsuk le a kahto na f#1.51 Greek ah a tam genna mu ding hi," ci-in a genbeh lai hi.#Pc 28:12; Mt 3:16\nCopyright 1994 Myanmar Center for World Mission\nLearn More About Zokam International Version


url: =Pasian mai leh mite mai ah “Na mawhnuam un” ~ Suum Do Thang :: ZOMI DAILY\nPasian mai leh mite mai ah “Na mawhnuam un” ~ Suum Do Thang\nposted on 1 June 2016 at 8:51 am Lomkholna: Article, Biakna, Suumdothang\n“ZAMPI KHUA PASIAN KHUA VAK IN TAAN ” cih thulu tawh lai tawmkhat 2012 November kha ni 15 ni in kong at a, lai asimkha Pu Pau Kap Thang in Pasian mai leh mite mai ah, “Na mawh nuam un” na cih pen bang cidan cih tel meel keiveng aw” ci-in hong dong kik ahih man in lai tawm kong at kik hi.\nLuangel khua pan Pu Kai Suan in Mizo gam panin ih khuavak ahi Pasian thu leh Mizo lai, Mizo Christian la te na sin in Zampi khua ah Pu Thang Khan na hilh a, Pu Thang Khan in khuasung a om nungak tangval te nahilh sawn in Tapidaw, (Baptist Church ) hong phuan khia uh hi. Pu Thang Khan in pen Eden huan pan mi khempeuh mawhnei ihsuah lam natel hi.\nTopa Jesuh pen ei mawhnei mite gumkhia ding a, Pasian tapa hih napan mihing bang a hong suahna thuzong na tel hi. Topa Jesuh in leitung ah hamsat gentheihna, zawn na, kisat nim in a pumpi khempeuh liamna, singlamteh tungah a khut, akhe te siktukkilh tawh kilh a, ling lukhu khu sak in, apang teipi tawh a kidawt man a, sisan tampi aluan na te thei in, asih khit teh kivui in, sihna in lenzo lo a, ni thum khit teh hong thawhkik nate na um hi.\nTopa Jesuh in ih zawnna, ih natna leh in mawh na pan hong gumkhia zo hi cih na tel hi. Kei mi mawh ka hi hi, a ci thei mi, Topa Jesuh Honpa leh Gumpa a asang mi khempeuh in gupna ngah hi. Ken mawh na nei keng a cite peuh mah bel Jesuh tawh a ki sai kha lo ahi hi cih na tel mah mah hi.\nLai Siangtho sungah mawhnei ihhih lam mun tampi ah nagen a, kei mawhnei hi keng ih kicih nawnloh na dingin, Lai Siangtho mun pawlkhat kong at khia a, Kha Siangtho in mi lungsim lawng a, gupngah mi hong behlap na dingin thu kangen hi.\n1. A khialsa mah in kei ka suak khia a,ka nu in hong paai cil a ki pan a mawhsa ka hi hi. (Late 51:5)\n2. Mihai mi in alungsim sungah,”Pasian omlo hi”ci-in ngaihsun hi. A mau te sia uh a, kihuai gamtat-in ahoih-a a gamta kuamah om lo hi. A pil gamtat, Pasian a zong a om hiam cih atheih na ding in, Topa in vantung pan in mihing te hong ensuk hi. A mau te a vekpi un puk khin uh hi. A kibang in kisia kim uh a, a hoih gamtat khat beek om lo hi. (Late 14 : 1- 3)\n3. Lai Saingtho sungah zong, “Pasian’ muh na-ah mi man kuamah omlo a, a man athei kuamah omlo a, Pasian tawh ki pawl ding a hanciam kuamah om lo hi. Kuamah in Pasian ngaihsut na neilo uh a,na-a kimang kuamah omlo a,a hoih-a gamta kua mah om lo hi. A kam uh tawh mi that uh a,a kam uh tawh zuauthu gen uh a,a kampau te uh gulgu tawh ki bang hi (Rom 3:10-13)\n4. Mi khat hang in leitungah mawhna hong om a, tua mawhna hangin sih na hong piang hi. (Rom 5: 12)\n5. Mi khempeuh mawh ciat uh a, a hong hon khia Pasian tawh ki gam la hi. (Rom 3: 23)\n6. A hoih a manin gamtat ding thei napi in a gamta lo te a khial a hihi. (Jeim 4 : 17)\n7. Mi khat peuh in thukham dang khat peuh a zuih hang in khat a khialh nak leh avekpi in a khial mah ahi hi. (Jeim 2 : 10)\n8. A man in a gamta,a khial ngei hetlo leitung ah mi khat zong om het lo hi. (Thna 7 : 20)\n9. A Khristian mipih amudah mi peuhmah mithat hi a,mithat te in nuntak tawntung na a neihlohna thu nathei uh hi. (1Joh 3 : 15)\nEi leitung mite mawhnei ih hih pen Pasian hehlo in a theihsa ahihi.Mawhnei ih hih lam ih ki telloh, mawhnei ih hih noploh pen Pasian heh hi. Ni sim in ih bawl Kha lam, taksa lam tawh ki sai mawhna te enpak dih ni.\nKi phatsak na,hazat na,up loh na, midang te mawh na muh den na,piak nop loh na cil luat na, thu tam nget lo, ngaihsut na hoih lo neih na, Pasian tung ah kiap zawh loh na, Pasian muan lah na, Pasian tung leh mite tung ah cihtak loh na (Thu man loh na), Midang te guallelh na ah lung dam na, nu leh pa mawh na, mit hah dan kep loh na, mi dang tawh a ki lawm lo ki lawmtat na, zuau gen na,mi gen siat na, hamsiat na leh kam ki huai zat na,guktak na leh guk tat na, zu kham na leh kham theih zat na,ngimna hoih lo tawh sepna genna,a ki lawm lo ki zepna, migi lo te lawm a neih na leh pai loh na ding mun ah pai na te ahi hi.’\nTua ahih man in Pu Thang Khan in Kha mit tawh en in mu ahih man in Pasian mai leh mite mai ah ” Na mawh nuam un /Na mawh na uh kisik kik un la na pu lak un ” ci-a Kha Siangtho lam lah na tawh ana gen khia hi ding in ka um hi.Pasian mai ah mawhnei hing ih ki cih ngamna in Pasian tawh hong ki pawl sak a,mite mai ah kei mawh zaw ing ih cih ngam leh mi te tawh ih ki lem theih hi. (Pau 3 : 3-4 sim in) Suum Do Thang (Agape Revival Ministry) – Zomi Daily\nPrevious: Daw ASSK ih umzo diam?\nNext: Piangthakte leh minam itna ~ T. Sawm Lian\nLyan pau says\n2 June 2016 at 9:17 am\n‘Na mawh nuam in’ cih bel Satan zong Pasian mai ah na mawh hi ven


url: =Japan ah papi khatin atapa kum 20 sung innsung ah khumcip :: ZOMI DAILY\nposted on 8 April 2018 at 8:36 pm Lomkholna: Japan, News, Sawltak, World\nJapan ah atapa kum 20 sung akhumcip papikhat Saturday ni in kimankhia cih AFP pan kiza hi. Tua atapa pen alungsim acidamlo “mentally ill” khat hi a, tuahangin bawmsung “Cage” sungkhat ah akhumcip cimawk hi.\nTuabang in atapa akhumcip papipa pen amin Yoshitane Yamasaki kici a, kum 73 aphakhin khat ahihi. Khumcip athuak atapa pen tu’n kum 42 phakhinta hi.\nHyogo Prefecture sung aom Sanda City sungah ateeng uh hi a, amau innsung ah thongkia bangin atapa pen kum 20 val khumcip hi ci’n Local Police Spokesman khatin genkhia hi. Athu ala akician in aki kanciansan laitak ahih manin, athu akicingin ki pulak khiathei nailo hi ci’n Spokesman in genbeh hi.\nJapan Local Media te genkhiatna ah papipa in atapa pen singtawh akibawl “Wooden Cage” sungkhat ah akhumcip ci uhhi. Tua Wooden Cage pen asanna 3.3 Feet (1 Meter) bek hi a, azaina pen 1.8 Meter bekbek ahihi. Amau innpi gei ah bukneu khatbangin lamsak in tuasung ah akhumcip ahihi.\nPapipa inzong atapa pen ka khumcip mahhi ci’n Japanese Authorities te tungah genkhia hi. Ka tapa pen alungsim cidamlo “Mental Problem” khat ahih manin, Wooden Cage sungah kum 20 val ka khumcip khamah hi” ci’n City Officials te tungah genkhia hi ci’n Publice Broadcaster NHK te’n pulak uhhi.\nMore: Japan gam aom piteek puteek kepna innkhat meikang, mi 11 si\nTuaban ah atapa pen nikhat hal bekin anpia in kisilsak cihi. Atapa pen tuciangciang cidamlai “Stable Condition” hilai bilbel in, ahi zongin apa ii khumcipna tawh anungzang kulcip in tuapen buaihuaipen cihi. Tulaitak Welfare Facility te’n akaplaitak cih kiza hi. Sawltak #zomidaily\nPrevious: Myanmar in gampualam ah buhtang zuakkhiatna hangin $$1.11 Billion sumlut ngah\nNext: Update: New York aom Trump Tower meikatna hangin mi 1 si, adang mi 4 liam


url: =Zolai Simbu Kum 100 Cin Pawi Ah - 8\nZomi lasiam J. Lianpu lasak (http://www.youtube.com/watch?v=Wzv3PuMwmgY) youtube pan ka et thapai leh ka laigelh ding nangawn mangngilh dektak e! Sorry.\nRev. Dr. Thuam Khan Thang, Vice President, Zomi Christian Literature Society thugenna keima notebook pan ka tomlak hong luikhia ing. Ama gendan kammal khempeuh kigelh khin manlo a, a kicingzaw VCD ah hong kihawmkhia ding hi.\nTangthu: Pu Mangtal in a laigelhna khat ah minam dangte in mintap, thalloh, tanu, thusa, zawl… cihte neilo uh hi. Zomi te bek hih banga ngeina a neite hi hang. Zomite midangte pen a zi ding, a pasal dingin minamdang a la tam ngeilote hi. Cimnuai ah sa kibak Geltui ah kithuk cih a nuntakpihte hi hanga -lungdamna a thukkikte, a mangngilhlo te hihang. Sutpom, mawhmaisakna ah zong Judahte biakna tawh kibang hi. Hallelujah cih i zat ciangin zong a kisam teng bek ah zang ding hi hang. Hallelujah cih taklo te khawng hallelujah cilo ding hi hang. Ngeina a kician bek ah zang ding hi hang. Ka tan sawm kah laiin lawmte khat in sangkahna ah buh huan in a siamloh ciang buhcim suak hi; tua khit ciang hallelujah ci mawk hi. Tua bang a thupilo a hallelujah cihtak lo hi. Pasian thu manpha bek ah hallelujah cih ding hi.\nTangthu khat hong gen nuam ing. Zomite a citakte hi hang. Kaptel ah nidangin Tapidaw suak masa (a min mangngilh pak ing ei - HZC) lawmta nih singphuk, khat sing in deng in si ding hita a a lawmpa in zu tulh in hopih hi. “Hih ka zu tak khat dawn lecin sialpi tawh hong vui ding, na luang hong pham ding, sanggam laiguizom bangin hong la ding hi ing, khasia kei in,” ciin zol hi. Amah’n a dawnkikna ah, “Lawm aw, Zomite in lo i khawh ciangin singphuk in, lohal in, lopawi in, lokho in khaici a gah ding ngak hi hang. Kua mah in anlak ding ciangin lo taisanlo, lo nusia ngeilo hi. Tua manin ka Christian upna nusia in zu dawnlo ding hi ing. Kei a hong dawn ding vantungmite hong tungta hi. Christian teng ka kiangah hong nai un. Thu umlo mite na kikhin un,” ciin Christian khempeuh in thungetna neikhawm uh a Amen a cih uh ciang amah na paita hi. Tua zah in a citak, a upna a lenkip Zomi te hi hang. Tuni in hong kicileh e leh?\n2. 'Pa ken a guh pet zo'. Tuhun pen ‘Hun’ kikhel hi. 1960 kumin Japan te in battery nai bawl hi. Hoih hi. Ahih hangin Swiss te in a theih ciangin battery nai peuh ciin thusimlo hi. Pawlkhat in umlo, awlmawhlo hi. Japante demna dingin Swiss te in a nai bawl uh hoihsak semsem tamman semsem, tua kikal in Japan te in tampi na bawl mengmengin leitung na zel khin uh hi. A sawtna ciang mite in Japante nai lei in Swiss te in a zuakna ding hamsa sata uh hi. Tua manin hun kikhelkhel hi. Swiss te in hun kikhel theilo in hun na laplo uh hi. Sumbawlna bek ah hilo in leitung pilna sinna vai, nek leh tak zonna vai ah zong a hun lap kul a, hun kikhel theih kul hi.\nKhatvei ka tanu in meh limlo sa ahih manin, “Pa, ken meh lim salo” ci hi. Paulo in ne lel in a cih hang ei meh lim sakte i tate in lim sa nawnlo in zong gen ngam lel uh, pulak ngam uh hi. Hun kikhel hi (paradigm shift). No hun leh ko hun kibang nawnlo hi ci lel uh hi. Sakollam lam ah numeino khat na pilzaw hi. “Pa, ken meh lim salo,” a cih leh a pa in, “En zong i neu lai in sa meh khawng ne ngei kei hang,” a cih leh, a tanu in, “Pa, nang na pa zawng, kei ka pa hau,” ci lian mawk; a pa zong lungdam lua a ipsung sawk, “Hiah sum, sa va lei aw,” ci pah lian ci hi. Pawlpi sungah zong khangnote in pawlpi biakna sung nuam a sak uh leh pawlpi a nuam hilel hi. “Ko hun lai” cih den ding hi nawnlo hi. Khangnote i delhcip ding hilo in amau nung i delh ding ahi hi.\nTun Zolai kum 100 cingta, ahi zongin zunzun puahpuah kul lai hi. Laibu bawl ding hi hang. Sia Thawngno bekbek kawi taisaksak lo ding hi hang. Huh in panpih ding hi hang. A mawkna bek in ngahsawmlo in a sum tawh lei ding hi hang.\nTopa in thupha hong pia ciat ta hen. Amen. //


url: =( Breaking News ) Tulaai leitung Thuthang Tuamtuam Updates August 27,2014\nØ ZIUSA kipawlna mintawh New York khuapi aom UN zumpi ah Zomi makaai 30 kiim August 27, 2014 ni in khawmpi kah kipanta uha, nasiatak in Zomi vaai sungziahziah ding in kiging sitset uhhi. Hih khawmpi ah ZIUSA Makaapi Pu Go Sawm Khup, GS Pu Do Khan Khup , Pu Gin Kam Lian, Rev Pau Khan Khai leh makaaipi adangpawlkhat kihel uh ahihman in muanhuai mahmah leh khamuan huai mahmah hi.\nØ US gamsung ah Internet company minthang mahmah khat ahi Time Warner Cable te internet line August 27, 2014 ni zingsangpan state 29 ah kisia cip a company te in zong ahangtheilo in akansaan laaitak uh ahihi. Alo theilo Internet Kisapna Company pi phawlkhat ah bel nikaailam ciang tawmkhat kingahsam in adangte kingah naailo hi. Phone akisap hang bangtansawtding cih thuneiten dawngkik theilo uh ahihman in hih Internet zang mipi 11.4 million sovingveng uhhi.\nØ USA gam Massachusetts Air National Guard phualpi pan kisin a leengkhia US gaalvaanleeng F-15C khat August 27, 2014 ni in Virginia ah kia hi. Ahawlpa bek atuang hi a bangcih cih kitheinaailo hi. US Air force te in hibang vanleeng 249 nei uha, khatciang $30million ta man ci uhhi.


url: =ZAM palai te UNHCR Meeting kah :: ZOMI DAILY\nposted on 20 March 2019 at 4:46 pm Lomkholna: Malaysia, News, Refugee, ZAM, Zomi\nTuni UNHCR Zum pi ah Malaysia UN Lutang pi Ih Pu Thomas Albrecht leh Community makai te a masa pen Meeting thu kikup’kimuh khop na ki neithei , thu ging tuamtuam tam mahmah kawmkal ah Official in ong gen thu a theih huaipawl khat tomkim.\nKei pen Germany mi ka hi aa ka khua pen Bawlung/Football ki mawl siam mahmah te ten na gam hi tua ban ah BMW Car/Mawtaw ong pian khiat na Copmany gam pan ka hihi. A hih hang in kei pen ki mawl lah siam lo BMW Company ah lah sem lo in hih na sep sem in no a ding in Germany gam pan ong pai ka hihi, hih UN na sep ka sep zawh sawt mahmah ta hi, tu-ma kum20 hun laipek in na sep na ding mun ong ki teelsak in KutumSudan leh Malaysia ong ki teelsak hi Kutumsudan ah pai ding in ka na khen sat khin hi. KutumSudan ka teel hang in pai tuanlo in a tawp na ah ut tawh ut loh tawh ki sai nawn lo in Malaysia ong tung ka hihi.\nMalaysia Kong tuntung in Malaysia NGO/Kumpi thu nei te in zong Interview na tam pi ong nei uh hi, tua mun ah zongh Gam bel te’n na hoihtak in a sep theih na ding’h zong Malaysia Kumpi thu nei te kiang zong ka na gen hi.\nKualalumpur sung bek aa gambeel Refugee te bek vaanding ki lawmlo aa Malaysia gam sung a gamla a nai ah-om Gambeel Refugee teng din mun ki kim in a ki bang in koi ci vaanding cih te ka sawm pha mahmah hi.\nUN Zum mai ah gate te ah ki gual in inquiry ding in gamla pi pan ong pai te in bang mah dong kha lo in a ki leh kik tam pi om hi cih thuzong ka zakhin aa tua te zong ka thei hi, tua a hih man in Inquary na ding in UN zum pailkul lo in koi cih leng a dong nuam te UN mabaan UN vai kan nuam te a ding a lem pen ding in a sawt lo in kong vaihawm ding uh hi.\nUN zumpan in Interview ding a hi zong in vai khat peuhpeuh a om teh Phone ong Call uh teh khat veita bek Phone call in ,2vei sap kik na om nawnlo hi cih dot na zong ki dong in .hih pen a hoih pen ding in kong gelding uh hi Genteh na:Phone sap a ngah kei leh massage aa laikhak ding mawh cih te aa ki pan a hoih pen in ong gelding hi ung.\nPolicy thak tawh khentuam guptuam nei lo-in na kongsem ding hi, genteh :-na Rohinya/Kachin/Chin Refugee te bek tuamtel in ka tuam sep keiding hi a ki kim in a hoih pen ding in kongsem ding uh hi ci phot hi. Malaysia Kumpi thu nei te in kong tuntung in Interview ong neih na uh ah Rohinggia te vaizong ong limgen mahmah uhhi, Rohinya te bek hi tuan lo in avek pi in a kikim in sepzia ding hoihtak UN Officer tengtawh zong kana ki kumpha ding hi cihi.\nChin State pan gambel Refugee te vaipen Option1/2 teel zong om nawnlo ding hi, Laidal ki pia te zong Card mah kong pia kik ding uh hi, Cikciang UN Card piakik ding cih pen sepzia ding hoihtak kong ki kum ding uh aa tuapan in kong zasak kik ding uh hi, ChinState pan Gambel te a ding in ,Option1/2 leh ki gawt na om nawn lo ding hi na ngaih sun nawn kei un ong ci hi, Tuabaan ah Asylum Seeker te Chin state pan gambel te bek hilo in, Refugee gambel khem peuh a ding in zong a hoihpen ding leh a huam kimthei pen ding in ka na kikum ding uhhi,\nMore: Malaysia UNHCR vaitawh khualzinna theihsakna ~ DK Khup\nAsylum Seeker 2013 Card kilaksak Card ki tengsak te vai pen gen cian na neilian nailo in a hoih pen ding in ong gel ding uh ih lam en mahmah hi, ChinState pan Refugee khempeuh aa ding thu hoih vive ong hi ta aa, lungduai tak in ih ngak ding zong ong ki sam mahmah ding hi, UNHCR aa ding in ih thunget na te khawl het lo in khan toto lailehang tu’a ciang agah ong musak leh UN thunei te lung sim ong ki khel sak ih Biak a nung ta Pasian in na a sep nop the haksa a sak khat beek zong a om lohlam ki lang tektek hi. Thu nget na in vang lian hi, Lungdam ZAM\nPrevious: Kawlgammi innteng nasem khat bawlsiatna hangin Singapore nupa’ kopkhat gilbem ah kikoih\nNext: Feedback Nam 4 ~ Pu Zokhai\n21 March 2019 at 2:41 pm\nKhuppi in ZAM makaite UNHCR Meeting kahna March 20 ni in nong zaksakna leh DKKhup in nong zasak sawnnate uh hang in i lung nuam mahmah hi. Mapankhop diamdiam ding leh Thungetna khahsuahloh ding akuamahpeuh in vaipuak in nei ciat ni ei. Akisam bangin kizasak den ni ei.\nPa C.Thang Za Tuan, Yangon


url: =Zomi Te'n I Ngaihsut Ding Thu Pawl Khat\nAmasa in, kiteelna tawh kisai tawm gennuam hang. Kawlgam kiteelpi ding ni 20 kim bekin sam ta hi.( Kiteelna a om takpi ding ahih leh!). Mee piakna-ah a mi enzaw ding maw, a party enzaw ding cih tu laitak in mi tampi-in kibuaipih hi. Party pawlkhat in ‘a mi en kei unla a party en un’ ci hi. Party dang pawlkhat inlah ‘a party en kei unla a mi en un’ cizel uh hi. Tua ahih leh e’n bang i en tam? Ke’n anih in ethuai sa ing. Party i en a, mimal i en zong in thu nih bek etziau ding hoih ka sa hi. Amasa in, hih party/ mimal in gam leh minam avei taktak hiam? Gam leh minam aa dingin asem nuam takpi hiam? Aituam meetna ding ciang bek peuh a en lel hiam, cih et masak huai ka sa hi. Kawlgambuppi i et ciangin party tuamtuam lakah ‘hih party te in gam leh minam avei takpi hi,’ cih theih ding party pen muhkhiat hak khollo tawh kibang hi. Zogam ah zong party tuamtuamte’ thugenna leh sepna tungtawnin ‘hih party in gam leh minam vei pen ei,’ i cih ding omkhin kha ngel ding hi. Gam leh minam avei party leh mimalte mah mee piak huai hi.\nAnihna ah, Pasian kihtak zahtakna anei, Pasian amuang party leh mimal mee piakhuai ka sa hi. Hih pen Kawlmi party sungah kizangthei khol kei in cin, ahi zongin Zogam ah party ahi zongin, mimal ahi zongin kizang thei ding hi. Lawh cinna, daupaina pen Pasian kiang pan ahih manin Pasian amuangte bek mahin i lam-et bangin gam leh minam aa dingin hong sem zo ding uh hi. Pasian anei Zogam ah Pasian theilo makai khawng neih ding pen deihhuai masa hetlo hi. Zogam aa dingin bang party ahi a, kua minam ahi phial zongin Pasian a thei, Pasian a zahtak makai lunggulh huai mahmah hi.\nTu’n mailam kalsuanzia ding tawm gen nuam hi hang. Mimal kizopna, kimaingapna (interpersonal relationships) pen leitungah thupi mahmah hi. Pasian mahmah in zong mimal kizopna thupi sa hi. Bangzah ta in gina ta kei lehang Amah zuanin, Amah sang lehang Pasian in tapa zaa hong pia hi. Gina mahmah in pahtak huai keei ta lehang, Amah i awlmawh kei leh Pasian in zong hong awlmawh lopah hi. Pasian thupha i saanna dingin Pasian mai zon kul hi. Tua bang tektek in leitungah zong hamphatna i ngah nop leh thuneite mai i zonsiam ding thupi mahmah hi. “Ei kilawmpen hang, ei ginapen hang’ ci-a tut liuliau tawh hamphatna kingahlo ding bek thamlo-in kingahlo khin zo hi.\nZogam ah district ngah dingin ei Tedim kilawmpen napi hangin Haka in ngah hi. Vanlengtual bawlna dingin Saizang khuataw a tualpi hoihpen napi Falam in ngah hi. Ei te in i kilawmna, i ginatna suangin i tut liuliau laitakin i lawmte in thuneite mai na zong uh a i hamphatna ding teng tuahkhia pahpah uh hi. Hih maitang zonna, mai vilna pen zuauthu tawh ahih kei nak leh Pasian zia leh tong khat zong himai hi. Joseph in a tunna peuhpeuh ah a pute mai vil zo ahih manin maipha ngah kawikawi a, atawpna ah Egypt gamah Pharaoh zom a lianpen hong suak hi. Esther in a pasal kumpipa mai vil zo ahih manin a mite sihna pan honkhia zo hi. Tua ahih manin, hih mi tawh kizopsiamna pen Kawlgam paizia bek hi loin leitung paizia ahi hi. Leitung ki-ukna bek zong hi loin biakna sung, innkuan sung dongah a kisam thukhat ahi hi. Tate sung nangawn ah nu leh pa mai a vil zote mah hampha pen lel uh hi.\nEi Tedim lam Zomite pen akhang akhang in thuneite mai vil cihte pawl kivazo phalo hileng kilawm hi. A kiphasak ihiam, a meidawi ihiam, gam leh minam avei zo taktak lo ihiam, kiniamkoih a mimai zon ding pen haksa kisa mahmah laizang hi. Mailam ah hih laimun i kipuahphat keileh bel hamphatna ngah ngei lo ding hihang. Angah huai hamphatna tampi i khahsuah pen i pil loh man, i tei loh man, i hauh loh man,mimal i tawm man hi peuhmah loin i lawmdangte banga thuneite tawh kizopzia i siam loh man hipen hi ci-in ka mu hi. Thunei pen hileng bel mimai vil kul lo hi. Tua ahih manin thuneipen mun tuhsawm ding maw, ahih keileh, thuneite maivil zawding cih thunih bek om hi. Thuneipen mun tuhzo leng bel hoih penpen hi. Kuamah maivil kul loin ei deih bangin vai kihawm thei ding hi. Tu laitak i dinmun pen thunei mun lah tuh zo taklo, thuneite lah maivil nuam lo, ei tumtak a gal ciakciak pongdan khat hileng kilawm hi. Hih bang dinmun tawh bel i mailam bing mahmah mai dingin ka um hi. I khuadak zek kei leh hong kimakhelh mangkhin ahih manin phazo nawnlo a i om ding dahhuai ka sa mahmah hi.\nTua ahih manin, mailam ah kiteelna tawh akah ding gam makaite i hi zongin, kumpi nasem uliante ihi zongin Pasian muang sa in gam leh minam vei cihtaka i vei ding i kihanthawn nuam hi. Gam leh minam hamphat nang ahih nak leh hangtak leh kiniamkhiat takin ma pangciat dih ni. Thuneite tawh zong ki-it, kithei in, thuklut sawm ding hang a, gam leh minam hamphat nading khat peuhpeuh maitang singhawl belh liang mahin phu tentan ding hi hang. Tua bang i sep manin zakiatlawh pah khollo ding hihang. Mordecai, Esther, Daniel te in sihdaan kipiathei ding dinmun panin gam leh minam veiina tawh khauhtakin adin uh ciangin a zakiat uh cih thadah thupha san lawh zawsop uh a, kumpite zomin ulian pipi suak uh hi. Zomi ta dingin Mordecai thak, Esther thak, Daniel thak khat kisam mahmah hi. Topa mai zongin, nakpi in thungen dih ni.\nBy: Rev. Dr. Do Suan Mung, General Secretary of GZA\nPosted by: Tongsan Media Group


url: =October 2 | Ngasiah pa tungah nalamdang nihte ~ MUC\nOctober 2 | Ngasiah pa tungah nalamdang nihte\nAdmin 8:28:00 PM Articles, MISSION NEWS\nNgasiah pa tungah nalamdang nihte\nMONGOLIA | October 2\nErdenebat Budragchaa, 59\nKa zi le kei in thu kiphumin Adventist pawlpi ka lut uh hi. Kum tampi khit ciangin lampai zawhna ka ngahkik hi. Khe natna khat ka ngah hi. Lau-na tawh kidimin ka nungta hi. Ka pumpi zaw kha ding patauhna tawh kidimin ka om hi. Siavuante tawh kimu-in siavuanpa in zong hong lunghimawhpih hi.\n“Ki-at kul ding ci-in hong gen a, ahi zongin na dam ding leh dam loh dingin hong gen thei kei ung, hong ci hi. Ama hong genna-ah na nungzang guh in kisia cip hi.tua hi-in zatui zaha lo-in dam lo ding hong ci hi.\nKi-atna tawh kisai-in tuahsiatna khat a om leh ka innkuante in siavuante tungah bangmah thu bawl lo ding cih thukimna nei uh hi. Ka zi tawh limtak thungetna ka nei uh hi. Pawlpi kem siapa in thu hong ngetsak hi. Thungetna hangin ka ki-atna hoih bilbel hi. Ki-at ama zong hong damkikpah hi. Kal khat khit ciangin zato tuak thei ci-in hong ciahsak uh hi.\nTu-in cidam takin ka innkuanun ka om uh hi. Ka innkuanun Khristian ka hi uh hi. Ka lawmte uh zong Christian thu-um hong suak dingin ka deihsak uh hi. Biakinn ah hong kikhawm dingin ka zon zelzel uh hi. Pawlkhat hong kikhawm thei uh hi.\nAhi zongin ka lawmte kuamah in a nuntakna uh Jesuh tungah kipia lo uh hi. Kei ka hihleh ka lungkham mahmah hi. Bang hang hiam cihleh Pasian in amaute nunzia khel thei hi, cih ka um hi. A tawpna-ah Pasian in kei hong khel hi. Kei sep ding pen ka lawmte zon ding cih hi-in Kha Siangtho in nasep in amaute khel ding hi. Ka lawmte pawlkhat tungah biakinn ah hong kikhwm dingin ka zawn hi. amau zong hong kihawm dingin ka lamen hi.\nTu quarter Sabbath 13na sumpi in Monglolia khupia Ulaanbaatr hakhuapia aa Adventist lifestyle center khat lmnadingin hong puak ding hi.


url: =Kuala Lumpur khuasung nasepna khatah Crane Boom kia in ahawlpa liam :: ZOMI DAILY\nposted on 21 May 2017 at 9:23 pm Lomkholna: Malaysia, News, Sawltak, World\nMalaysia, Kuala Lumpur khuapisung aom nasepna khatah vangik doptohna in akizang “Crane Boom” kiasuk in ahawlpa dengkha cih NST pan kiza hi.\nZanni Saturday ni in Kuala Lumpur khuasung aom Shangri-La Hotel gei ah thupiang ahihi. Crane Operator papen Penang pan hi a, kum 49 aphakhin khat ahihi.\nAminpen Kanifan Ramanass kici a, Construction Site sungah nasem in aomlaitak zanni nitaklam 1:30pm hunpawl in atuahsia ahihi.\nVangik doptohn Crane Boom kiasuk in, amah ahawl hi a, ahawlte omna “Driving Cab” bukpen dengsukkha hi. Ahawlte omna buksung ah nai 1 sungbang awkcip in, Firefighters te atunciang honkhia theipan uhhi.\nCity Fire and Rescue Department director Khirudin Drahman in agenkhiatna ah Hang Tuah leh Jalan Tun Razak aom Fire State munnih panin hih Accident vai akizak ciangin Firefighters honkhat ki paisakpah cihi.\nCrane Operator papen atungpan Crane Boom akiatsuk ciangin akhe veilam dengsukkha in, ahawlna buksung ah awkcip hi. Nitaklam 2:23pm ciangin ki honkhiathei a, nai 1 sung dektak awkcipman hi.\nAkhe bek dengkha bilbel in, apumpi alu cihte bangmah sukhalo ahih manin, liamna lianpi adang omlo hi. Ahi zongin akhe zatui kibawlding in Kuala Lumpur Hospital ah kipuak cih kiza hi.\nConstruction Site tuahsiatna pen tusung phadiak kilim zaknawh mahmah hi.\nRelated: Malaysia: Crane vandopna kiasuk in mawtaw hawllai numei khat sihlawh\nNungkum August khasung inzong Jalan Raja Chulan lamzikpi tungah numeikhat mawtaw tawh apai laitak in atungpan Crane alu kiasukmawk ahih manin, a mawtaw atungpan dengsuk khalian in khuasung vak hialhial kimlai ahawlnu in sihlawh dihdih hi.\nConstruction nasepna limlimpen Accident tamdeuhdeuh ahih manin, akiim apaam ah ih omciang kidop huai mahmah cih phawkthak zelzelni. ZD Sawltak #zomidaily\nPrevious: Canada ah “Sea Lion” tuisung ganhing khatin numeino khat tuisung ah kaisuk\nNext: Malaysia, Sungai Buloh ah pasal khat mihon in vuagawp in tuisa buak


url: =CNF/A te thu Zomi khempeuh in theih ding aa ki lawm pawl khat\nIt leh Ngaih zomi teng,\nDr.Salai Ngun Cung Lian pen CNF/A te in Zogam ah na a tuam sep theih khak uh leh cih ngim na in Kawlte veih uih dik ding in Nay-pyi-daw ah Constitution at ding pau lap in na sem sak uh hi. A sawt lo in Dr.Ngun Cung lian tawh ki sai declaration ong bawl ding uh hi.\nThau lawng khat zong ging lo aa Kawl Kumpi tawh Ceasefire a bawl na hang uh pen Galkap ding a neih nawn loh man uh hi aa, KIA, DKBA/KKO,SSA te tawh lehlam ah kilem ding gen gen, leh lam ah a ki kap kap uh hang un, lau-na, lung hih mawh na nei uh aa hih man aa thu kawng hek-suk hek-to uh hi zaw uh hi.\nCNF/A te in Politic sem lo ding Revolution bek sem ding a cih uh hang piang zolo, tang tun zolo a hih man un hih bang aa Dr.Ngun Cung Lian a sawl uh hi in, 2015 ciang aa tu aa thu a neih theih loh na uh Zogam, Teddim,Tonzang,Cikha kim teng ah a lut theih khak uh leh cih na hi aa nuih zak huai phial hi.Zomi te sung pan Pasian na sem ki sa leh min deih pawl khat ong khem ding uh aa ii ki dawp ding thupi hi.\nCNF/A te in India ah ZRA, Burma Kawlgam ah ZIA te ong lau man un, ih ki belpawl pih KIA,DKBA/KKO, KNU,SSA te kiang ah Dr.Sui khal (Ganhing Dr) zang in "Chin state ah CNA te om zo hi, hih ZOMI a ki ci te na panpih kei un" ci in numei sia bang in kap kawi kawi aa, ZIA Galkap te in Invatation sapna ki muh pih ding in a bawl uh hang pai ngam tuan lo hi.\nZOMI TE TAWH KI SAI II THEIH TEK DING\nMipil pi pi aa zang pen Kawlgam bek mah ah om aa U.S Gam khawng ah a pil te na hau pah lel uh hi.Cih nop na ah Kawlgam kumpi te in mipi te ong khem theih bang un ong khem uh aa Zomi te na ngawn tampi tak in Kawl Politician te sep dan in mipi te khem sawm thapai pawl khat ki om hi. July 29th,2012 Tulsa khua ah Zomi 5000 val om ding in ii ngaih sut kawm kal in Pu.Cin Sian Thang leh Pu.Phung Za Thang te Gam vai thugen na ah mi hing 30 val deuh khawng bek a pai na uh pen ii makai te ii ong khem na hang na hi gige hi.\n"Pu.Cin Sian Thang tawh ki mu nuam te in ii ma kai te phal na lo tawh ki muh khuan" om lo a hih man in, Democracy gam tung sa Zomi te, Mihai kua mah ki om nawn lo in ii makai pa tawh ki mu ding lawm lawm hih zah aa hak sa maw ki ci in kua mah a ki pai lo hi zaw hi.\nII Pu Cin Sian Thang zong kua in na bum a hih tam "Zomi Innkuan kipawlna tuam tuam te,Florida Zomi Inn kuan aa ki pan Zomi Innkuan U.S.A ah na ki pawl un ci lawm lawm hi ei.A bum om kei leh bel Zomi Inn Kuan U.S.A pen Florida Zomi Inn kuan te makaih na tawh ong ding khia/ong kipan khia hi cih khawng thei in um ingh.\nPu.Cin Sian Thang in "ka mel theih te in ong gal muh leh zong ong kihta zawzen uh" a cih lai in Florida Zomi Inn Kuan te in huh na pia zel aa tua te a ma kiang a tun ciang kua min tawh ki pia a hih tam cih khawng a lung lut te in na kan lai vua.\nKawl kumpi te in thuman lo a sep uh ciang un Media khawng ah ki khah khia ziah ziah pah pah in ei Zomi te zong mipi te mihai aa ong bawl aa ong khem sawm den ii makai te khat vei vei gen zel leng hoih sa pong ingh.\nBang bang a hi ta zong in thuman gen ding khat leh khat ki it ding ,kizah tak ding, na sem khawm thei ding cih lung gulh na aa kong at hi in a lung kim lo te in na ngaih sut dan uh pulak ziah ziah un. Pu. Cin Sian Thang bang mipi te in ut bang bang aa a hopih thei hi zen leng, Love Gift tam mu in um pong ingh.\nMa kai te in pan mun deih leh min deih na in ong khem suk ong khem toh hang un a nung uh ah ih pai kei ding aa ii tonkhawm liai liai ding hi.ZNC /ZDC/ZZZZZ in ih pai gai zong in, Zomi te kipawl na Zomi te aa hi aa pan pih kial kei ni cih tawh tawp phot ni.\nZomi te deih sak na tawh,\nPau Sian Lian Gualnam


url: =Nu aw, "kum 25 a val nuam hi keng" - Zomi Community Network\nNu aw, "kum 25 a val nuam hi keng"\nPosted by David Lian on September 13, 2014 at 10:11am in General Forum\nTuni vai khat nei in KL lam zingtung nai 7:30 pawl in ka pawtkhia ta hi. Ka gintak sangin tung baihzaw in vai dangkhat zong ka sem man nghal hi. Minute 10 nungah ka phone ka etleh miscalled a na om a, ka phone let pah hi. Tua ah ki muh pi ding teng ong kim lian ta lo ahih manin themvei din khawl in, ongpai ding lawmte a kim ciangin Kawl ansai khatah ki tuah in vai gel dingte ka kalsuan uh hi. Gitneih zah in ki lol lo ahih manin loma pang kik di ka cih pen hong lem nawnlo ahih manin themvei sung khawlnga in tua nungin ka paikhia kik uh hi.\nNasepna mun lah tunglo, Biakinn pai dia lah dressing diklo tak kahat tawh khuasung ki pawt hi mawk a ci in, gelkholh lohin Imbi ah ka ki vei to noknok hi. Tua leh ka nau in, "I nu in ong hopih nuam hi ven." ong ci a, sum ka nei kei, ka neih hunah ka hopih kik mai kei dia cih tawh ka dawng hi. Hopih leng chu hon duhsak sim a hi di, keima phoen mangin na hopih limlim di hon ci. A hi kei dia ci in a phone a met a, ka u tawh na ki ho di ci in a phone kei a hongpia hi.\nKa nu tawh thu tawmno ka ki gen khit nungun, "Lian aw, na nau in na mante ong khak zel a, na mel na ki dang si e, nong pai lai tawh ki lamdang si teh" ong ci hi. "Bang ci ka hia nu, teek lua ta maw" ci in ka dong kik a, teek pianta teh ong ci kik hi. Ka nu tawh ka kiho uh tawp ta mai hi.\nKa nu te kiang ka hawh pen tuma kum 12 lai hi a, tua hun a mel te ki pua den ding ong gingta hi mai chu a lungdam huai thou ... hi mah leh hiai lai te in na ham kisem hilo a, skul a lehkha bu themthem lem zel a nek zong ki hi a, ki gimlo ki tawl sam lo hi. Tua hun zawh kum 12 sungin i lunggimna leh i taksa gimna te tam sim ta .... hici mai ingh...\nMihing hihna tawh ka ngaihsun a, ka nu in kei a mom mikmek dinga ong ong ngaihsun na hi a, ong it leh ong ngaihna tawh a kiam lo, a teek lo ding peuh in nong na ngaihsun hi. Tua pen ong itna hi. Ong it manin a guai theilo di, a kiam ngeilo dingin nongna ngaihsun hi.\nKa ngaihsun a Pasian in thupha ongpiak leh mai lam ah zi leh ta ki nei dinga, hunte ong pai toto in i nunna in mual a liam di hi ta mai ei... Mihing khang khat i nuntak hun sung kum60 kum 70 bang bek hi a, .....\nKa nunna hun sawtpi ka dam nuam a, ka nu ong lamet bangin teeklo, guailo in ka om nuam hi. Hi mah leh leitung lungkhamna in ong vuk zel a...\nPermalink Reply by Taang Sianpu on September 14, 2014 at 8:13pm


url: =Lungdambawl Thupuak: Melchizedek :: ZOMI DAILY\nposted on 30 November 2014 at 9:09 am Lomkholna: Article, Biakna, Christmas\n2014 lungdam bawl hong tung ding hi ta hi. Kum khat sung hong zawhpih i Topa tungah i lungdam mahmah hi. Tu kum lungdam bawl thupuak dingin lai at ding ka gelgel leh ka kikhopna khat pan-in Topa in, thu pawl khat hong theisak hi. Tu-ni in kong hawm sawn nuam hi.\nMELCHIZEDEK: Melchizedek pen Kumpi le Siampi ahi hi (Pian 14:17-24). Salem kumpipa zong kici a, El Elyon i siampipa zong kici hi. A khut sungah khomun (An) le leenggahzu tawi-in Abraham le El Elyon thupha pia hi.Amah kua hi mawk hiam?Hebrew 7:1-3 ‘Abraham in a galsimna-ah kumpite thatin gualzo-in a hong ciah ciangin A Lianpen Pasian’ Siampi ahih banah Jerusalem khua Kumpi zong ahi Melkhizedek in Abraham na dawnin thupha a pia hi.\nAbraham in a na ngah khempeuh sung panin Melkhizedek tungah sawm ah khat pia hi. Melkhizedek min a khiatna in, “Thuman Kumpi,” a cina hi phot a, tua banah Jerusalem khua Kumpi zong hi lai ahih manin ama min pen, “Kilemna Kumpi,” cih na zong ahi hi. Melkhizedek pen a pa le a nu-a kipanin a suahna thu, a sihna thu le a khang tangthu peuhmah a kiciamtehna om lo ahi manin Pasian’ Tapa tawh a kibang hi a, siampi mah hi tawntung paisuak hi.’\nEl Elyon: El=Pasian, Elyon=A vanglian. Melchizedek pen “A Vanglian Pasian” siampipa hi. Khat vei kithoih a a tawntunga ding mawhmaina hong bawlsak kua a hiam? Jesuh ahi hi. Tu hun dongin Pasian mai ah eite a dingin siampi hong sepsak kua hiam? Topa Jesuh hi.\nSalem: “Kilemna Kumpi” Isa 9:6 “Bang hang hiam ci leh eite-a’ dingin naungek khat hong suak a, eite tungah tapa khat hong kipia hi. Amah pen eite hong ukpa hi ding a, ama min pen “Lamdang Thulakpa, Vanglian Pasian, Tawntung Pa, Nopsakna Kumpi,” kici ding hi. Salem “Kilemna Kumpi” in mi bangin hong pianga Nopsakna Kumpi Jesuh ahi hi.\nPasian: Nu le pa nei lo, khangtangthu nei lo ahi manin, tua Melchizedek pen bawngkuang sungah, a hong suak Topa Jesuh hi. Jesuh in Pasian hi a, tankhia dingin mi bangin hong piang ahi hi.\nTopa: Filippi 2:10-11 “Tua ahi manin vantung, leitung, leinuai-a om mi khempeuh in Jesuh pahtawi-in khukdin’ ding uh a, Jesuh Khrih, Topa ahi hi, ci-in taangko-in Pa Pasian a min thangsak ding uh hi.” Tua Topa in Jesuh Khris ahi hi.\nSawm ah khat: Sawm ah khat pen kei a hi a ci kua hiam? Abraham in galsimna pan a ngah khempeuh i sawm ah khat Melchizedek tungah pia hi. Abraham in a piakpa kua hiam cih thei hi. Tua a piakpa in Topa Jesuh hi.\nKhomun (Anlum): Luk 22:19 “Hi pen note-a’ dingin a hong kipia keima pumpi ahi hi. Kei na hong phawkna dingun na ne un,” a ci hi. Eite mawhna tang dingin a pumpi hong kibalnen, satzanna a thuak kua hiam? Tua Melchizedek in Topa Jesuh hi.\nLeenggahzu: Luk 22:20 “Hi hai sunga om leenggahzu pen keima sisan tawh a kikipsak Pasian’ thuciamna thak ahi hi.” Eite mawhna tangding in singlamteh tungha sina thuakin asisan hong buain a nuntakna hong pia hi. Tua Melchizedek in Topa Jesuh hi.\nPiancil Lai Siangtho sunga Melchizedek pianzia khempeuh a kicinna Jesuh ahi hi. Lei pian ma pek a kipan ei hong bawl Pasian in piancil hun lai pek a kipanin i kumpi le i siampi ding hong na gelsak khin zo hi. Gal gim namna hih leitungah kilemna kumpi ahi hi.\nTua kilemna KUMPI Melchizedek in 2014 kum Lungdam pawi sungah na KUMPI le na SIAMPI dingin hong dawn tuah hi. 2014 kum zo a, gualzawhna tawh 2015 kum na lut laitakin MELCHIZEDEK in thupha pia dingin hong dawn tuah hi. Abraham in sawm ah khat tawh dawntuah hi. Nang bang tawh na dawntuah ding hiam? Don Lian\nPrevious: Lia Harmony, Taang Melody ~ ADK. Camp Mary\nNext: Milim le Kah Lei ~ Khat Thang


url: =Nupi khatin kum 8 leh kum 10 aphapan atanu nihte azahmawh zuaksak :: ZOMI DAILY\nposted on 31 October 2017 at 10:07 am Lomkholna: Malaysia, News, Sawltak, World\nMalaysia, Johor Baru sung aom nupi khatin tanu 2 nei a, tua atanu nihte azahmawh zuaksak in cimawk hi. Tua nupinu pen lipkhap huai kisa mahmah ahih manin, dawinupi “monster mother” kiciliang hi.\nAtanu nihte zongpen akhangcinsa hipeuhmahlo a, aneupen kum 8 bekbek phapan in, agolzaw pen kum 10 bekbek hipan hi. Khatvei omkhop “Session” khatpen RM50 tawh zuaksak in, Bangladesh gammi pasal pawlkhat in leizel uh cimawk hi.\nHih dawinupi in atanu te zawhthawh thutawh thagum in asawl ci a, Bangladesh gammi pasal 3 te’n RM50 tatawh aleizel uh cihi. Tua Bangladesh gammi pasal 3 te lakah khatpapen tua dawinupi ii alawmngaih “Boyfriend” cisawnsawn a, aki thuahzawh uh kum 8 bang phakhin cihi.\nHih dawinupi akiciliang pen ataktak inbel dawi hisamlo a, ahi zongin amasung tektek panin apiang atanu te abawlzia lipkhap huailua ahih manin, Media te’n dawinupi cih min avawh uh ahihi. Tua dawinupi pen kum 39 aphakhin, nasep aneilo “Unemployed woman” khat kici hi.\nAtanu nihtezong amasung tektek panin apiang ahih hangin, apa kibanglo cimawk hi. Atanu khatpen apasal lina tawh aneih ci a, akhatzaw pen apasal ngana tawh anei cihi. Pasal bekbekzong ngabang aneikhat hihtuak mawk hi. Tuaban ah lawmngaih “Boyfriend, Lover” cihtezong neihtuak lailai hi.\nHih atunga Photo pen dawinupi te innkuan aomna hi a, Senai, Taman Bintang sungah ahihi. Inn dawlnih “two-storey” apha khat ii inntung inndeikhat asaap uh ahihi.\nAhi zongin atanu te azahmawh azuaksakna munpen a innsaapna ah hilo a, innsaapna panin 30km pawl agamlatna aom Larkin Perdana vengsung Budget Hotel khatah ahihi.\nAvengte pasal kum 38 aphakhin khatin agenkhiatna ah hih nupinu pen abeisa kha 2 hunpawl akipan a innsaapna ah khatveivei bek hongciahthei cihi. Abeisa in innnuai sammetsai gei ah inn asaap hi a, tualai ah kum 1 khawng asaapkhit ciangin, hih inntung ah hongki tuahto hi ci’n genkhia hi.\nAtanu agolpen zong abeisa in sang akahsak himahleh abeisa kha 3 sungbang sanginn tungnawnlo hi. Atanu aneuzawpen zong hoihtak pautheitaklo, sangzong kahsaklo “Slow learner” khat cihi.\nInnneipa Landlord inzong innsaap hongpiakloh kha 2 bang hikhinta a, sum ngetsawm in azonzel hangin kimu theilo uh cihi. Abeisa in innnuai sammetsai gei ah asaaplai in innsaap manman in hongpiaden hi a, ahi zongin abeisa kha 2 akipan innsaap bangmah hongpia nawnlo hi ci’n innneipa Landlord in genkhia hi.\nState police chief Comm Datuk Mohd Khalil Kader Mohd in agenkhiatna ah tua dawinupi pen October 25 ni in Senai, Taman Bingtang ah kimankhia khinta hi ci’n genkhia hi. Abeisa khakhat sungbang Friday nitaksim in atanu te anih in Hotel ah paipihden cihi. Khuasung mipi te’n hih dawinupi gamtatna pen diksalo in, Police te tungah gensim “Tip-off” uh a, tuapan in aki theikhia ahihi.\nHih thutawh kisai in Police te’n “Section 372 of the Penal Code for soliciting and Section 376 for rape” tawh Case bawl uh a, athu hoihtak akansan laitak uh kici hi. Tuaban ah dawinupi ii atanu nihte aleizel Bangladesh gammi 3 tezong aki matkhiatzawh nadingin aki hanciam mahmah laitak hi ci’n Police te’n genkhia uhhi.\nState Welfare Department director Datuk Daud Arbah in agenna ah tua atanu nihte pen Sultanah Aminah Hospital ah October 25 ni akipan kikem in, zato panin atuahkhiat uhciangin Pusat Perlindungan Kanak-Kanak ah kikemding hi ci’n genkhia hi.\nRelated: Leibat lohnading in atanu numei kizuakna apuak nupinu kum 15 thong kiading\nJohor Women and Family Affairs Committee chairman Asiah Ariff inzong hih buainavai ah athu hoihtak ka kancian dinghi ci’n genkhia hi. Nungdiak inzong nupi khatin atanu kum 14 aphapan khat leibat lohnading in azahmawh zuaksak cimawk hi. Sawltak #zomidaily\nPrevious: Tedim Khuapi Vanlengtual ding lemlo\nNext: Australia, Brisbane khuapi ah Zomi Khuado bawlna ~ Dr. Dongno